Qismət - Tomas Eliotun poetikası - sim-sim\nQismət – Tomas Eliotun poetikası\n21/04/2022 - 11:55\nTomas Eliotun poetikasına daxil olmaq üçün XX əsr amerikan ədəbiyyatşünaslığının əsas istiqamətlərindən sayılan “Yeni tənqid” (New criticism) məktəbinin nümayəndələrinə, onların söykəndikləri fəlsəfi-estetik sistemlərə, Frensis Herbert Bredlinin idealist fəlsəfəsinə, fransız simvolistləri Jül Laforq və Stefan Mallarmenin bəzi fikirlərinə yığcam şəkildə nəzər salmalıyıq.\nBirinci Dünya Müharibəsi ərəfəsində ortaya çıxan “Yeni tənqid” məktəbi anti-pozitivist mövqedən çıxış edirdi. Onlar incəsənətin təbiət qanunları əsasında öyrənilməsinin əleyhinə idilər. Fikirlərini belə əsaslandırırdılar ki, təbiət elmlərində təbiət və insan iki ayrı reallıq kimi götürülür, bu halda şüurlu məqsədi olmayan ruhsuz təbiət araşdırmaçı üçün əsas hədəfdir. Ancaq humanitar sahədə, xüsusilə də ədəbiyyatda əsas tədqiqat obyekti insandır. Məhz buna görə də ədəbiyyatşünaslıq əsas diqqətini ədəbi-bədii mətnin özünə yönəltməlidir. Məsələn, elə buna görə Eliot impressionist tənqidçilərin üstünə hücum çəkir, hər şeyi eləcə təəssüratlardan ibarət hesab edənlərlə polemikaya girirdi. Eliot və onun kimi düşünən həmkarları deyirdilər ki, ədəbi-bədii mətni ancaq sənətkar psixologiyasının təzahürü, təəssüratı kimi təqdim etmək yarımçıq yanaşmadır, çünki heç bir mətn böyük ədəbi ənənədən, növlərin, janrların əsrlər boyu formalaşmış xarakterik cəhətlərindən kənarda mövcud ola bilməz.\nAmerika ədəbiyyatşünaslığında “Yeni tənqid”in metodoloji əsaslarını müəyyənləşdirənlərin başında Coel Spinqarn gəlirdi. Spinqarn italyan mütəfəkkir Benedetto Kroçenin fikirlərini özünəməxsus şəkildə şərh edərək “Yeni tənqid”in yolunu açmışdı. Spinqarn düşünürdü ki, impressionist tənqid qüsurludur, çünki bu metoda söykənən tənqidçinin fikri-zikri əsərdən aldığı təəssüratdadır, burada faktiki olaraq tənqidçi əsəri yox, öz əhvalını, öz vəziyyətini tədqiq edir.\nİngilis filosofu, ədəbiyyatşünası Tomas Hyüm “Yeni tənqid” məktəbinin, ümumən modernist poeziyanın, imajinizmin əsas ideoloqu hesab edilir. Tomas Hyüm sonralar adaşı Tomas Eliotun da bölüşəcəyi qənaətdə idi: romantizmin başsovduluğundan sonra yenidən klassisizm dövrü qayıtmalıdır. Alimin fikrincə, romantiklər insana ucsuz-bucaqsız mənəvi və əqli imkanlar “hədiyyə etmişdilər”, bu, həqiqət deyil və dünyanı qavrayışımızı təhrif edir. Onun fikrincə, poetik ilham boş şeydir, indi bizə lazım olan rasional qanunlarla formalaşmış daxili aləmin ifadəsi olan intellektual poeziyadır. Hyüm bədii yaradıcılıqda yığcamlıq, dəqiq təsvir, aydınlıq kimi cəhətlərini yüksək qiymətləndirirdi. Hyüm bu fikirləriylə Ezra Paunda və Tomas Eliota böyük təsir göstərib.\nTomas Eliot özünü ədəbiyyatda klassisist, siyasətdə monarxist, dində ingilis katoliki kimi təqdim edirdi. Şair öz yaradıcılığının əsas qayəsini xristian ideallarının bərpasında, etik problemlərlə bağlı düşünməkdə görürdü. Eliot ingilis filosofu Bredli haqqında elmi iş yazmışdı və onun düşüncə-hiss vəhdətinə söykənən obyektiv idealizminə inanırdı. Ümumiyyətlə, Eliotun fikrincə, hiss ilə düşüncənin, etika ilə estetikanın, Yunan-Roma mədəniyyəti ilə Xristian irsinin birliyi, vəhdəti yalnız orta əsrlərdə mövcud olub. Nə vaxt ki, Allahın avtoritetinə mütləq inam yoxa çıxıb, bu vəhdət də pozulub. Eliotun fikrincə, etik dəyərlərə inam baxımından dünya irəli yox, geriyə gedib, ona görə də, bir oksimoronla ifadə etsək, dünya irəli – Orta əsrlərə üz tutmalıdır. Buna görə də Eliot öz ədəbi əcdadı kimi metafizik şairləri – Con Donnu, Con Draydeni, eləcə də Danteni, Şekspiri hesab edirdi.\nEliot poetikasının başlıca anlayışları bunlardır: dinamik ənənə, qavrayış bütövlüyünün pozulması, impersonal poeziya və obyektiv qarşılıq.\nDinamik ənənə anlayışını Eliot özünün məşhur “Ənənə və fərdi istedad” essesində ifadə edib. Eliotun fikrincə, indiyə qədər ənənə anlayışı həmişə hərəkətsiz, sabit, dəyişməz bir anlayış kimi başa düşülüb; halbuki ənənə bir tərəfiylə dəyişməzdirsə, digər tərəfiylə hərəkətdədir. Belə ki, ənənəyə calanan hər yeni əsərlə ənənənin sabit sırası dəyişir, yenilənir, yəni ənənə də dinamika içindədir.\nEliot qavrayış bütövlüyünün pozulması (dissociation of sensibility) anlayışı ilə metafizik şairlərin yaradıcı təcrübəsinə istinad edərək yazır ki, vaxtilə Orta əsrlərdə dünyanı qavrayışımız bütöv idi və bu, maddi-mənəvi vəhdət idi. Hər şey harmonik idi: biz hissi başa düşür, fikri hiss edə bilirdik. XVII əsrdən etibarən bu harmoniya dağılmağa başladı. İctimai proqress naminə vəhdəti itirdik. Eliotun fikrincə, intibahın, humanizmin bədəli maddi-mənəvi və intellektual-hissi vəhdətin, bütövlüyün itirilməsi oldu. Eliot sözügedən vəhdəti – əqli və hissi birliyi öz yaradıcılığında əks etdirən Danteni ən böyük şair hesab edirdi.\nEliotun ən çox tədqiq etdiyi, XX əsrdə yenidən diriltmək, aktuallaşdırmaq istədiyi mənzum dram janrı idi. Şair təklif edirdi ki, mətndə emosiyaların adekvat ifadəsini yaratmaq üçün faktlarla bağlı danışmaqdan əl çəkib, sadəcə onları təsvir etmək lazımdır. Bunun əldə edilməsi üçün Eliot bir-biriylə bağlı iki anlayışı qabardırdı: impersonal, yəni şəxssiz poeziya və obyektiv qarşılıq (objective correlative)\nİmpersonal poeziya ilə bağlı Eliot yazırdı ki, şair öz şəxsi hisslərini birbaşa, çılpaq şəkildə oxucuya nəql etməməlidir, onun personası arxa planda olmalıdır, yəni şəxssizləşməlidir. Eliot əksər şeirlərində başqa-başqa personajların maskası arxasından danışır.\nObyektiv qarşılıq. Fransız simvolistlərinin, xüsusilə, Laforqun və Mallermenin yaradıcılığını hərtərəfli analiz edən Eliot, “obyektiv qarşılıq” anlayışını formalaşdırmışdı. Mallarme deyirdi ki, şeir ideyalarla yox, sözlərlə yazılır; yəni mətnin ideyası birbaşa, obyektin adı çəkilməklə yox, onunla bağlı adekvat işarələrlə ifadə edilməlidir, birbaşa olanda effektin yarıdan çoxu heç olur. Xeyli mürəkkəb çalarları olan “Obyektiv qarşılıq” anlayışını ən sadə şəkildə belə ifadə etmək olar: adından göründüyü kimi, bu anlayış obyekt, nəsnə, əşya vasitəsilə atmosfer yaratmaq fəndidir. Dünyada “obyektiv qarşılığa” örnək göstərəndə adətən XVIII əsr görkəmli yapon şairi Busonun bu haykusunu misal gətirirlər:\nCanımdan üşütmə keçdi:\nYatağ otağımızda mərhum arvadımın darağı\nBu haykuda birinci misradakı ümumi, ələgəlməyən, belə deyək ki, maddi olaraq təsəvvür edilməyən “canımdan üşütmə keçdi” fikri sonrakı misralarda konkret məkanda (yataq otağı), konkret obyektiv (əşyavi) qarşılıq vasitəsilə (ayaq altında qalmış daraq) təqdim edilir. Bircə detal, ustalıqla tətbiq edilmiş assimetriya fəndi ilə həyat yoldaşını itirən adamın baş-ayaq olmuş dünyası vaxtilə qadının başında, saçlarında (yuxarıda) dolaşan darağın indi ayaqaltı olmasıyla illüstrasiya edilir. Beləliklə, ideya əyaniləşir, itki hissi mücərrəd qalmır, konkretləşir.\n“Bəhrəsiz torpaq” poemasının şərhi\nTa qədimlərdən yaddaşın, hafizənin mühafizəsinə xidmət edən mnemonik strategiyalar – qafiyə, yaxud standart ifadə qəlibləri poeziya sənəti üçün çox əhəmiyyətli olub. Çünki qafiyə, yaxud standart ifadə qəlibləri mədəniyyətin bir nəsildən o birinə ötürülməsi üçün funksional sayılırdı. Dastanların, xalq ədəbiyyatı nümunələrinin əzbərdən, şifahi yolla sonrakı nəsillərə ötürülməsinin kökündə də bu məsələ yatırdı: məsələn, Homerin dastanlarındakı “hökmürəvan”, “itiyerişli”, “bayquş gözlü” kimi təyinlərin hər biri konkret personajın adıyla bağlı idi, dastançı, aşıq, az qala, vurma cədvəlini öyrənən şagird kimi, bunları təkrar edə-edə əzbərləyir və personajın adı yaddan çıxanda onun təyinini, təyini yaddan çıxanda adını xatırlamaqla vəzni bərpa edə bilirdi. Məsələn, dastançı bilirdi ki, harda Afinanın adı keçirsə, onun təyini “bayquş gözlüdür”, beləliklə, bədii informasiya sonrakı generasiyaya minimum itkiylə ötürülürdü.\nXX əsrdə estetik modernizmin təmsilçiləri gördülər ki, artıq günü-gündən mürəkkəbləşən, xaosa sürüklənən, qum dənəsi kimi, su kimi sürüşüb əldən çıxan reallığı əvvəlki metodlarla ifadə etmək mümkün deyil. Onların fikrincə, artıq epoxanın ruhu “dağ-bağ” kimi kök qafiyə maksimalizmi ilə düz gəlmir. Bir xeyli ədəbi metod “sürtülüb”, “tiftiklənib”, gücünü itirib. Yeri gəlmişkən, söhbət qafiyə şeirinin yerli-dibli inkarından yox, zamanın ruhuna uyğun alternativlərdən gedir, unutmayaq ki, ənənəvi qəliblərin içində reformasiya aparan şairlər də olub. Beləliklə, Ezra Paund, Tomas Eliot kimi modernistlər qafiyə robotuna çevrilən şairlərə assosativ metodu təklif etdilər, yəni “dağ-bağ” demək əvəzinə, oxucuda dağ təəssüratını doğuracaq imajlar, obrazlar, sözlər seçmək lazımdır. Modernistlər mütləqləşdirilən kök qafiyələrin yerinə daha şərti olan feili qafiyələri, misra sonluqlarındakı səs oxşarıqlarını, yəni daha azad, daha sərbəst poeziyanı – verlibri ön plana çıxartdılar. Hərçənd, verlibrin köklərini ağ şeirin antik formalarında, Remboda, Bodlerdə, xüsusilə də Vitmendə də tapmaq olar, ancaq həqiqət odur ki, verlibr ilk dəfə hərtərəfli, nəzəri əsaslarla işlənmiş şəkildə, eyni zamanda, dövrün tələbiylə daha çox XX əsrdə geniş vüsət aldı. Həqiqət budur ki, XX əsrdə modernistlər poeziya konsitutsiyasına ciddi yeniliklər gətirdilər, şairləri “qafiyə vergisi”ndən azad etdilər.\nBundan başqa modernistlər həm poeziyada (Eliot), həm prozada (Coys) mifopoetik metoda üstünlük verdilər. Onlar üçün mif xaotik, qeyri-müəyyən vəziyyətin antik mətnlərdə tapılmış tanış variantıdır. Təxminən belə: əgər reallıq tikə-parça olubsa, ələ gəlmirsə, onu ancaq mifin yapışqanıyla birləşdirmək olar.\nTomas Eliotun modernist poeziyanın zirvələrindən sayılan “Bəhrəsiz torpaq” poemasını Ceyms Coysun “Uliss” romanıyla müqayisə edirlər. Hər ikisi şəhərin (biri Dublinin, digəri Londonun) psixoloji coğrafiyasını təsvir edir. Hər ikisi XX əsrdəki insanın mənəvi qısırlıq, ruhani quraqlıq, xaos, nizamsızlıq içindəki dünyasını səhmana salmaq üçün əvvəllər mütləq həqiqət hesab edilən, indi isə struktur kimi faydalı olan miflərə üz tutur. Hər iki müəllif də düşünür ki, artıq heç bir mətn təkbaşına özünü ifadə etmək gücündə deyil, ona görə də bədii mətnin tərkib hissəsinə kommentariyanı, şərhi daxil edir.\n“Bəhrəsiz torpaq” poemasına iki cür yanaşma var: bəziləri onu üstüörtülü avtobioqrafiya hesab edir, bəziləri isə onu Birinci Dünya Müharibəsindən sonrakı vəziyyətə reaksiya sayırlar.\n1922-ci ildə yazılan, beş hissədən ibarət olan “Bəhrəsiz torpaq” poemasının əvvəlində Petroninin “Satirikon” əsərindən bir epiqraf, bir də ithaf var. Sitat mifoloji personaj Sivilla haqqındadır; ithaf isə əsərin redaktəsində müstəsna xidmətləri olan, böyük şair Ezra Paunda ünvanlanıb, belə bir qeydlə: “il miglior fabbro” – məndən daha yaxşı ustaya.\nEliot əsərin epiqrafından başlayaraq oxucunu bəhrəsiz, quraq, ölümlə həyat arasında çırpınan, başını itirmiş çağdaş dünyanın ovqatına hazırlamaq üçün, bilərəkdən, qəsdən ölü dildə (latınca) sitat gətirir; üstəlik, “Satirikon”dan gətirilən sitatda əbədi həyat istəyəndə əbədi gənclik istəməyi də unutduğu üçün qocala-qocala əzik-bücüş bir varlığa çevrilən və çəyirtkə boyda qaldığı üçün cam bir qabın içində yaşamalı olan mifoloji personaj Sivilladan bəhs olunur. Eliot burada Sivillanın gələcəkdən xəbər verən gənclik dövründən yox, məhz insanlıqdan çıxmış halda yaşadığı dövrdən sitat gətirir. Yanından keçənlər Sivillanı lağa qoyur, ondan ən böyük arzusunun nə olduğunu soruşurlar, o isə hamıya eyni cavabı verir: ölmək istəyirəm. Eliot əsərin başındaca bu danışan sitat vasitəsilə, məcazi yolla XX əsrin birinci yarısındakı Avropanın əhvalına işıq salır. Birinci Dünya Müharibəsindən sonra insanlar Sibilla kimi əldən düşüblər, ümidsizliyə, əbədi davam edəcəkmiş kimi görünən melanxoliyaya qapılıblar. Eliot bir vaxtlar qeybdən xəbər verən, indi isə ölməkdən aciz antik personajı güzgü kimi indiki dünyanın üzünə tutur, keçmişlə indi arasında məcazi bir analogiya qurur. Eliot üçün Sibilla ölümlə həyatın bitmədiyini deyən, əksinə, ölümdəki həyatı görməyə çağıran dindən, mənəviyyatdan uzaq düşməyin prototipidir.\nPoemanın başqa bir epiqrafı da olub. Bu, Cozef Konradın “Qaranlığın ürəyi” romanından bir hissədir, Ezra Paundun məsləhətiylə Eliotu həmin epiqrafı çıxardıb.\nEliotun ölümündən sonra ikinci həyat yoldaşı Valeriya xanım tərəfindən aşkarlandı ki, “Bəhrəsiz torpaq” poemasının ilkin adı “Polisi müxtəlif səslərlə təqlid edir” imiş. Bu kənara atılan ad belə başqa bir kitabla intertekstual əlaqə içindədir. Eliotşünaslar yazırlar ki, Çarlz Dikkensin “Bizim ortaq dostumuz” adlı kitabının personajı Sloppi qəzetlərdən topladığı polis xronikalarını həmin polisləri təsəvvüründə canlandıraraq, onları təqlid edərək oxuyur. Mütəxəssislərin ortaq rəyi belədir ki, başqa-başqa maskaların arxasından danışmağı sevən Eliot bu eyhamı bilərəkdən etmişdi, ancaq Paundun israrı ilə əsərin texnikasına eyham vuran bu adı kənara qoyaraq, mahiyyətə köklənən “Bəhrəsiz torpaq” adını seçir.\nEliot ilə Paund 1914-ci ildə Londonda tanış olub dostlaşmışdılar. Eliot poemanı bitirdikdən sonra oxumaq üçün Paunda təklif edir. Bugün bütün ədəbiyyatşünasların ortaq rəyi belədir ki, poemanın uğurlu alınmasında Paundun müstəsna xidməti var. Buna görə də Eliot ustada minnətdarlıq əlaməti olaraq poemanı “il miglior fabbro” (məndən daha yaxşı ustaya) qeydi ilə Paunda ithaf edib; belə ki, bu ithafda da bir allüziya var, sözügedən italyanca ifadə Dantenin “İlahi komediya” əsərinin “Əraf” hissəsindəki XXVI nəğmə, 117-ci kantoya işarədir. Dante yazır:\n“Qardaş, o da nəğmələr qoşardı bir vaxt necə, –\n(Deyib o, od içində bir nəfəri göstərdi)\nBizdən ustaydı, sözü düzərdi incə-incə.”\nEliot ithafda həm Paundun ustalığının haqqını verir, həm onun mühacir kimi iki-daş arasında, ərafdakı vəziyyətini ifadə edir, həm də ayıq oxucunu Dante assosasiyası ilə bir azdan təsvir ediləcək çağdaş cəhənnəmə daxil olmağa hazırlayır.\nPoemanın birinci fəsli “Ölülərin basdırılması” adlanır. Bu başlıq Anqlikan Ortaq Dualar kitabından götürülüb. Bu fəsildə hər biri fərqli baxış bucağına sahib olan dörd personaj var. Birinci pasaj aristokrat bir qadının uşaqlıq dövrünə aid avtobioqrafik parçadır; qadın əmiuşağıgildə xizəklə sürüşdüyü günləri xatırlayır və rus yox, alman olduğunu deyir. Gecələri çox vaxt oxuduğunu deyən Mari adlı bu personaj mövsümlərlə bağlı simvolik, ezoterik bilgilər vasitəsilə çağdaş dünyanın mənəvi quraqlığından bəhs edir. Bu hissədə adı keçən Mari adlı xanım Eliotun 1911-ci ildə almanca öyrənmək üçün Münhenə gedəndə tanış olduğu qrafinya Mari Larişdir. Əslində, bu hissədə özü iştirak etməsə də, xatirəsi iştirak edən başqa bir nəfər də var. Bu pasajdakı “yasəmənlərin yaddaşla arzunu qarışdırması”nın altında avtobioqrafik bir məqam gizlənib. Bu, Eliotun 1915-ci ildə müharibədə ölən dostu fransız Jan Verdenalla bağlıdır. Bəli, bu həmin Verdanaldır ki, Eliot “Prufrok və digər müşahidələr” kitabını onun xatirəsinə ithaf etmişdi. Verdanalın ölümündən sonra Parisdəki son görüşmələrindən bəhs edən Eliot belə yazır: “Keçmişə boylananda, qəmgin bir qürub çağını xatırlayıram, axşam tərəfi Lüksenburq bağçalarından keçərkən dostumun əlində bir yasəmən yelləməsi, sonra isə dostumun Gelibolunun palçığında yatması.”\nEliot poemanın ilk misralarındaca oxucunu çaşdıran bir təzad təqdim edir: təbiətin oyanışını, yenidən canlanmanı xatırladan Aprel ayı poemada ən zalım ay kimi təqdim olunur, bununla da də baş-ayaq, alt-üst olmuş dünyaya qədəm qoyuruq. Motivlərin bir-birinə keçməsinə, bir-biriylə olan təzadına fikir verək: sərlövhədəki ölülər motivindən ölü torpaqdan yasəmənlər bitirən, yaz yağışıyla ölmüş kökləri dirildən zalım Aprelə keçid… Aprel ona görə qəddardır ki, qışın qarla örtdüyü şeyləri (unutmaq daxılına atdıqlarımızı) yenidən dirildir.\n“Aprel ən zalım aydır, oyadır\nyasəmənləri ölü torpaqdan, qarışdırır\nyaddaşla arzunu, canlandırır\nölmüş kökləri yaz yağışıyla.\nQış isti saxladı bizi, örtərək\nTorpağı unutqan qarla, bəsləyərək\nBir az həyat qatılmış yumru, quru köklərlə.”\nBirinci misrada Cefri Çoserin “Kenterberi hekayələri” əsərinin başlanğıcına işarə var, Çoserin təbii nizam içində təsvir etdikləri astar üzünə çevrilməklə təkrarlanıb:\n“Nə vaxt ki, Aprel leysanlarla gəldi,\nCücərtilərlə torpağın bağrını dəldi…”\nEliot dünyadakı nizamın pozulmasını misranın quruluşunda, qrammatikasında da ifadə edir; belə ki, sezuralara – misranı bir neçə yerə bölən ritmik pauzalara, eləcə də anjabmanlara – fikrin bir misrada bitməyib növbəti misraya keçməsinə, kök qafiyələr əvəzinə şəkilçiylə düzələn Vitmenvari yarımqafiyələrə müraciət etməklə (oyadır, qarışdırır, canlandırır) mətləbin stilistik həllini də verir. Birinci pasajdakı 8-11 sətirlər poemanın ən uzun hissələrindən biridir, 14 hecalıdır və troxaik tetrametrdə yazılıb. Troxaik tetramer dörd bölgülüdür, uzun və vurğulu hecadan sonra, qısa və vurğusuz heca gəlir, müəyyən qədər əruz vəznini xatırladır.\nBirinci fəslin ikinci pasajında təhkiyəçi dəyişir. Artıq danışan sanki qeybdən xəbər verən, peyğəmbəranə bir səsdir. Bu hissədə dərin bir epifaniya – qəfildən nəyinsə fərqinə varma, mahiyyətini anlama hissi var. Bu pasajda özünü “sünbül qız” kimi təqdim edən personajla qarşılaşırıq. Bu hissəyə Vaqnerin Kral Artur dövründəki zina və itkidən bəhs edən “Tristan və İzolda” operasından iki sitat müşayət edir. Bu hissə tamamilə “Əhdi ətiq”ə və bir neçə mifoloji motivə allüziyalar üstündə qurulub. Birincisi, Eliotun şərhlərdə qeyd etdiyi “Əhdi ətiq”dəki “Allahın Yezekelə çağırışı”, ikincisi isə “Vaiz” hissəsindəndir. Eliotun şərhlərdə qeyd etmədiyi, ancaq açıqca işarə vurulan bir başqa məqam da “Əhdi ətiq”in Yeşaya fəslindəki “Saleh padşah” hissəsindəndir:\n“Onların hər biri\nKüləyə qarşı bir sığınacaq,\nFırtınaya qarşı bir sığınacaq,\nQuraqlıqda bulaqlar kimi,\nYorğun torpaqda kölgə salan\nböyük bir qaya kimi olacaqlar.”\nPoemanın ən məşhur misraları da bu hissədədir:\n“Və mən başqa şey göstərəcəyəm sənə\nSəhərlər səni qaraqabaqara izləyən kölgəndən,\naxşamlar səni qarşılamağa çıxan kölgəndən başqa bir şey;\nQorxunu göstərəcəyəm sənə bir ovuc tozda.”\nEliot böyük ustalıqla günəşin doğmasından batmasına qədər olan zaman dilimində doğumla-ölüm, insanı didib toza çevirən ekzistensial qorxu və sonda hamının aqibəti olacaq toz-torpağa qarışmaq motivini işıq-kölgə kontrastı vasitəsilə dörd misrada birləşdirir; üstəlik, burada “Əhdi ətiq”ə bir işarə var: “Hamı eyni yerə gedir, hamı torpaqdan yaranıb, torpağa da qayıdır.” (Vaiz, 3:20) Söhbət təkcə insanın öləndə toz-torpağa qarışmasından getmir, eyni zamanda, ölüləri basdıranda da toz-torpaqdan istifadə edilir.\nBu məşhur hissə Vaqnerin “Tristan və İzolda” operasından bir bəndin körpü kimi istifadə edilməsiylə “sünbül” qızla bağlı pasaja keçir. Sünbül (Hyacinth) mifologiyaya görə, Apollonla disk atmaq oynayanda başından yaralanır, Apollonun qucağında can verir; buna kədərlənən Apollon onun xatirəsini əbədləşdirmək üçün qanı tökülən yerdə bitən çiçəyə Sünbül adını verir. Ovidinin “Metamorfozlar” əsərində isə deyilir ki, Apollonun tökdüyü göz yaşlarından bitdiyi üçün sünbül çiçəyinin üstü ləkəlidir.\nBirinci fəslin üçüncü pasajında Tarot kartlarıyla fala baxan Madam Sosostriz və onun öncəgörmələriylə qarşılaşırıq. Eliot qəribə personaj olan Madam Sosostrizi dostu Oldos Hakslinin “Sarı məbəd” romanındakı Ekbatanalı Cadugərdən götürüb.\nBirinci fəslin sonuncu pasajında London körpüsünün, təxminən, Sirat körpüsü kimi, Dantenin “Cəhənnəm”i kimi təqdim edilməsini görürük; eyni zamanda, Karfagenlə Qədim Roma arasındakı qanlı Pun müharibələri ilə Birinci Dünya Müharibəsini birləşdirən fiktiv personaj Stetsonla tanış oluruq. Bu fəsil Bodlerin “Şər çiçəkləri”ndə oxucunu müəllifin günahlarına şərik edən məşhur misrasıyla bitir.\nÜmumiyyətlə, “Bəhrəsiz torpaq”da müxtəlif dillərdən sitatlar çəkilməsi bir tərəfdən Avropanın kosmopolit təbiətini ifadə edirsə, digər tərəfdən Babil qülləsi əfsanəsindəki kimi, nə vaxtsa mövcud olmuş vahid bir dildən ayrı-ayrı dillərə mühacirət etməli olan bəşəriyyətin XX əsrdə həmişəkindən daha çox ünsiyyətsizlik ağrısı çəkdiyinə işarədir. Poema izdihamın içində tanış bir sima, bir səs, bir çıxış yolu axtara-axtara eyni dairənin içində fırlanan insanın çıxılmazlığını, qavrayış vəhdətinin pozulmasını özünəməxsus ovqatda təqdim edir. Hər ağızdan bir avaz gələn dünyanı təsvir etmək üçün Eliot kəskin montaj texnikasından istifadə edir, personajlar da, fm-lər də tez-tez dəyişir.\n“Bəhrəsiz torpaq” poeması bütövlükdə Cessi Vestonun “Ritualdan romansa” və Ceyms Freyzerin “Qızıl budaq” kitablarında tədqiq edilən Qərbi Avropa xristian əfsanələrindən olan Müqəddəs kasa (qraal) və Balıqçı kral əhvalatlarının üstündə qurulub. Hər iki kitab da qədim bərəkət-doğum ayinlərinin əsrlərdən əsrlərə başqa-başqa qifayələr altında necə keçdiyini araşdırır. Bu kitablarda xüsusilə diqqət çəkən Balıqçı kral (Fisher King) haqqındakı əfsanədir.\nBu, cinsiyyət orqanından yaralanıb iqtidarsızlaşan, bundan sonra ölkəsi də bəhrəsiz, quraq bir yerə çevrilən kralın əhvalatıdır.\nƏfsanəyə görə, İsa çarmıxa çəkilərkən onun yaxınlığında olan Arimafeyalı Yusif məsihin qanından bir kasaya yığır; bu, sonradan məşhurlaşan həmin Müqəddəs Kasadır. Deyilənə görə, Yusif həbs olunur, zindandan çıxandan sonra kasanı İngiltərəyə aparır. Bundan sonra əfsanənin çoxsaylı versiyaları yaranıb. Sonunculardan biri belədir ki, Müqəddəs Kasa iqtidarsız bir Balıqçı kralın idarə etdiyi quraq ərazidəki bir qəsrdə qorunur. Əgər iqtidarsız kral sağalsa, torpaq yenidən canlanacaq, bərəkət geri qayıdacaq. Ancaq bu işə əncam çəkməli olan cəngavər gərək saf, təmiz, şəxsi maraqlarını kənara qoymağı bacaran insan olsun. Bu cür əfsanələrin əksəriyyətində “torpaq-qadın-bərəkət” və “kişi-toxum-iqtidar” arasında bir analogiya var. Vestonun və Freyzerin fikrincə, Balıqçı kralı sağaltmaq Antik Misirdən tutmuş Orta əsr İngiltərəsindəki Kral Artur əfsanələrinə qədər xeyli mətnin ana motividir. Eliot bu əfsanədəki kralın iqtidarsızlığı, torpağın bərəkətsizliyi ilə çağdaş dünyanın mənəvi xədimliyi arasında bir oxşarlıq görür. Şair bu miflər vasitəsilə materializmin, industrial maraqlar adı altında təbiətin istismar edilməsinin, mənəvi, poetik zəka çatışmazlığının çağdaş dünyanı bu hala salmasına işarə vurur. Demək istəyir ki, inanc kilidə düşüb, iman hesabına sərəncam gəlib, mənəviyyat bloklanıb.\nCeyms Freyzer “Qızıl budaq” kitabında tanrıların ölüm-dirilməsiylə fəsillərin dəyişməsi, bitki örtüyünün solub-yenidən canlanması arasındakı əlaqəyə diqqət çəkir; Osiris, Tammuz, Adonis və Attis kimi tanrılar hər il ölüb-dirilən təbiətin personafikasiya edilmiş variantlarıdır. Məsələn, bugün də Türkiyədə iyul ayına Temmuz deyirlər. Bəzi mifoloji qaynaqlarda Tammuz elə Adonisdir. Babilin dini mənbələrinə görə, Adonis təbiət yenidən canlanması, xeyir-bərəkəti simvolizə edən İştarın sevgilisidir. Yunan mifologiyasına görə isə mərsin ağacının gövdəsindən əmələ gələn Adonis fanilərin ən gözəlidir. Afrodita ona aşiq olur, gizlətmək üçün onu yer altı aləmin kraliçası Persefonaya verir, Persefona da Adonisə vurulur deyə geri qaytarmaq istəmir. Afrodita ilə Persefona arasında dava düşür. Zevsin qərarı ilə Adonis altı ay Afroditanın, altı ay Persefonanın yanında qalır. Adonis yer altına enəndə qış başlayır, yer üzünə çıxanda bahar gəlir. Balıqçı kral, Müqəddəs Kasa əfsanələrində olduğu kimi, burda da iqtidarsızlıq, bərəkətsizlik motivləri var; belə ki, Adonis yeraltı aləmdə olanda artım, bərəkət yoxa çıxır, geri qayıdanda bahar gəlir.\nBirinci Dünya Müharibəsindən sonra Eliot “Finans diktaturası” adlı esse yazmışdı və bu sektorun cəmiyyəti necə mənəviyyatdan uzaqlaşdırmasını tənqid etmişdi. Bir xeyli tənqidçinin ortaq fikri belədir ki, Eliot “Bəhrəsiz torpaq” poemasının yazmamışdan qabaq məşhur iqtisadçı Con Keynsin 1919-cu ildə imzalanmış Versal Sülh Müqaviləsini kəskin şəkildə tənqid etdiyi məşhur “Sülhün iqtisadi nəticələri” kitabını oxumuşdu və oradakı qənaətlər şairə böyük təsir etmişdi. Xatırlayaq, Versal Sülh Müqaviləsinin nəticəsində İngiltərə, Fransa və İtaliya, Keynsin sözləriylə desək, “Karfagenvari” metodla uduzan tərəfi – Almaniyanı təhqiramiz razılığa məcbur etmişdilər. Eliotşünasların fikrincə, Keynsin kitabındakı xaraba qalmış, sənayenin və təbiətin viran edildiyi Avropa təsviri “Bəhrəsiz torpaq” əsərinin atmosferində hiss edilir.\nPoemanın ikinci fəsli “Bir şahmat oyunu” adlanır. Zbiqnev Bjejinskivari bir dillə desək, burdakı şahmat taxtası – müharibə meydanıdır; burada qadınla kişi arasındakı müharibə dövlətlərarası müharibənin prototipi, məcazıdır. Poemanın bu hissəsinin avtobioqrafik olduğunu deyən tənqidçilərin fikrincə, burada bəhsi keçən qadın Eliotun birinci həyat yoldaşı Viviyen Vuddur. Eliot ilə Viviyen 15 il evli qalıblar, ancaq xoşbəxt olmayıblar, Viviyenin xroniki əsəb problemləri axırda şizofreniyaya çevrilib, nəhayət 1938-ci ildə onu dəlixanaya yatırıblar…\nİkinci fəslin başlığı XVII əsr ingilis dramaturqu Tomas Midltonun şahmat partiyasındakı həmlələrlə yoldançıxarma arasında analogiyalar quran “Qadınlar qadınlara diqqət edin” adlı pyesindən götürülüb. Bu fəslin ilk pasajında zərif mebellərlə dolu bir evdə zəngin, baxımlı bir qadın təsvir edilir. Burada sevgilisini gözləyən qadının isterik, nevrotik halları təsvir olunub. İkinci pasajda Londondakı bir barda iki qadının söhbətinə şahid oluruq, onlar üçüncü bir qadın barəsində qeybət edirlər.\nBarmenin tez-tez təkrarlanan “Tələsin, vaxtdır artıq” xəbərdarlığı bu hissənin refrenidir. Qadınlardan biri əri ordudan yenicə tərxis olmuş rəfiqəsindən (Lil) söhbət açır; belə deyir: O gün Lilə söylədim ki, ərin geri qayıdır, özünə əl gəzdir, dişlərini düzəltdir, yoxsa dörd ildir qadın üzü görməyən kişini başqalarına qapdıracaqsan. Lil isə deyib ki, bu hala düşməyinin səbəbi uşaq salan həblərdir. Qadınlar bardan dəfələrlə təkrarlanan “gecəniz xeyrə” sözləriylə çıxırlar.\nBu fəslin birinci pasajı aristokrat bir qadının isteriyası, ikinci pasajı isə onun simmetrik əksi olan aşağı təbəqədəki qadınların söhbətidir. Xüsusilə, ikinci pasajda Eliot, “dedim-dedi”lərdən bol-bol istifadə edərək bəlkə bütün poemanın ən eksperimental hissəsini təqdim edir, çünki bu hissədə poetik struktur çox böyük ustalıqla gündəlik danışıq dilinin içindəki refrenlər (Tələsin, vaxtdır artıq), təkrarlananlar sözlər və cümlə qəlibləri vasitəsilə qurulub.\nPoemanın bu fəslindəki iki qadın çağdaş seksual həyatın iki qütbünü təmsil edir: bir yanda nevrotik, quru, özüylə başlayıb özüylə bitən tərəf, o biri yanda isə aşağı mədəni səviyyəyə, təsadüfi münasibətlərə və sürətli qocalmaya məruz qalan tərəf. Tənqidçilər birinci qadını astar üzünə çevrilmiş Kleopatra hesab edirlər. O, sevgisinə görə intihar edən Kleopatra kimi nevrotikdir, lakin bu yarım-ziyalı qadın heç vaxt mədəniyyət tarixinin ikonik fiqur olmayacaq. Poemada bu qadın açıq şəkildə Ovidinin “Metamorfoz”larındakı Filomela ilə müqayisə edilir. Antik mifologiyada Filomela bacısının əri tərəfindən zorlanan və danışmaması üçün dili kəsilən tragik personajdır. Filomela sonradan bülbülə çevrilir. Buradakı nevrotik qadın bülbülə çevrilən Filomela kimi, özünü ifadə edə bilməyən, ətrafı estetik baxımından zəngin və gözəl olsa da, həm evdəki, həm də öz içindəki qəfəsdə anlaşılmaz, qəmli nəğmələr oxuyan bir personajdır.\nİkinci pasajda bəhsi keçən Lil ilk baxışdan həyatını normal axarda yaşayıb – evlənib, əsgər ərini gözləyib, uşaq doğub, ancaq yenə də bədəni sözünə baxmır, sanki Eliot demək istəyir ki, hansı təbəqədən olur-olsun bədənin aqibəti eynidir.\nPoemanın ən uzun hissəsi üçüncü fəsildir: “Atəş xütbəsi”. Bu fəslin başlığı Buddanın öz davamçılarını dünyəvi zövqlərdən uzaq durmağa çağırdığı bir xütbədən götürülüb. Bu hissə çay qırağındakı bir mənzərəylə açılır. Balıq tuta-tuta “kral olmuş qardaşının” dənizdə batmasını düşünən təhkiyəçinin ətrafında zir-zibil, siçanların qaçışması da təsvir olunub. Təhkiyəçi daha sonra birinci fəsildə tanış olduğumuz Madam Sosostrizin kart dəstəsindəki təkgöz tacir Yevgenidesin onu daha çox homoseksualların yığışdığı bir mehmanxanaya dəvət etməsini xatırlayır. Sonra isə təhkiyəçi açıqlayır ki, mən həm kişi, həm də qadın xüsusiyyətlərinə sahib olan, kor, fəqət öncəgörlük qabiliyyəti olan mifoloji fiqur Tiresiyəm.\nPoemanın bu hissəsində populyar poetik formalardan, eləcə də musiqi biçimlərindən istifadə edilib. Burada Spenserin toy mahnısı Temza pərilərinin nəğməsinə çevrilir, araya bir əsgər nəğməsi girir, özündən əvvəlki fəsilə, Filomela əhvalatına referensla bülbül cəhcəhləri və başqa səslər təqdim edilir. Faktiki olaraq Eliot bu fəsildə populyar kültürdə məşhur olan formaları, obrazları öz yüksək sənət məqsədin üçün istifadə edib. Poemanın bu hissəsində eyham vurulan cinsi münasibətlər də əsərin ana qayəsi, konsepti olan quraqlığa uyğun seçilib; belə ki, Yevgenidesin təklif etdiyi homoseksual münasibət təbiəti etibarilə çoxalmanın, artımın əksidir, yəni yenidən doğulma, canlanma bu yolla da mümkün deyil.\n“Suda ölüm” poemanın ən qısa fəslidir; boğulub ölən Finikiyalı Filebas haqqındadır. Burada təhkiyəçi oxucudan rica edir ki, bir vaxtlar bazburutlu, sağlam olan Filebası düşünsün, fani olduğunu xatırlasın. Bu kiçik hissə on sətirə parçalanmış görünür, əslində isə səkkiz misradır, cüt misralar qafiyələnir. Bu, poemanın formal baxımından ən nizamlı hissəsidir. Alliterasiyalarla zəngindir və məzmun baxımdan didaktikdir. Bu qısa fəslin əsas qayəsi də çağdaş dövrdə yenilənmə, yenidən doğulma ideyasının süquta uğramasıdır, imansızlıqdır. Əvvəlki hissələrdə madam Sosostriz kartla fala baxarkən “suda ölmək qorxusundan” bəhs edirdi, bu hissə bir növ həmin xəbərdarlığın əyaniləşməsidir.\nPoemanın sonuncu fəsli “Göy gurultusunun dedikləri” adlanır və bəlkə də əsərin ən dramatik hissəsidir. Burada əvvəlcə dağılan, viran qalan şəhərlər (Qüds, Afina, İsgəndəriyyə, Vyana) təsvir edilir, təxminən, qiyamət atmosferi yaradılır. Sonra çürüyən bir kilsənin başında bir xoruz görünür və yağış yağmağa başlayır. Növbəti pasajda şimşəyin səsi Qanq çayının üstündə eşidilir və Eliot ustalıqla “Upanişadalar”a keçid edir.\nEliot “Bəhrəsiz torpaq” poemasının finalında deyir ki, çağdaş xaosdan, iki daşın arasında qalmaqdan xilas olmağın yolunu üç sözlə ifadə etmək olar: Datta, Dayadhvam və Damyata.\nBu, “Upanişadalar”dandır, mənası belədir: “bölüş, həmdərd ol və nəfsinə nəzarət et.”


08:00 11.04.2018 (Yenilənib 01:07 12.04.2018)\nPrezident seçkiləri 125 seçki dairəsi üzrə 5641 seçki məntəqəsində keçirilir\nAprelin 11-də Azərbaycanın bütün ərazisində Azərbaycan Respublikası prezidentinin seçkiləri keçirilib. Sputnik Azərbaycan xəbər verir ki, prezident postu uğrunda 8 namizəd mübarizə aparır.\nPrezident seçkiləri 125 seçki dairəsi üzrə 5641 seçki məntəqəsində keçirilir. Daimi seçki məntəqələri 5426, müvəqqəti seçki məntəqələri isə 215-dir.\nBeynəlxalq müşahidəçilərin sayı 890 (60 təşkilat, 59 ölkə), yerli müşahidəçilər isə 58 min 175 nəfərdir.\nMSK: İlham Əliyev 86 faizlə qalib gəlib\nSputnik Azərbaycan-ın məlumatına görə, Mərkəzi Seçki Komissiyasının (MSK) sədri Məzahir Pənahov bunu bu gün keçirilən mətbuat konfransında bildirib. MSK sədri deyib ki, 3 milyon 959 min 553 bülletendən 3 milyon 723 min 278 bülleten sayılıb.\nRəqibləri İlham Əliyevi təbrik etdilər\nBütöv Azərbaycan Xalq Cəbhəsi Partiyasının sədri Qüdrət Həsənquliyev də prezident seçkilərinin ilkin nəticələrinə münasibətini açıqlayıb: “İlham Əliyevi təbrik edirəm, ölkəmizdə yaşanan problemlərin həllində, o cümlədən Azərbaycanın ərazi bütövlüyünün təmin olunmasında ona uğurlar arzulayıram”.\nİlkin nəticələr açıqlandı: İlham Əliyev qalib gəlib\nNiderland Krallığında prezident seçkiləri keçirilib\n© Photo : səfirliyin mətbuat xidməti\nAzərbaycanın Niderland Krallığındakı səfirliyində təşkil edilmiş seçki məntəqəsində seçki prosesi başa çatıb. Bu barədə Sputnik Azərbaycan-a Azərbaycanın Niderland Krallığındakı müvəqqəti işlər vəkili Cəlal Mizəyev məlumat verib.\nO, bildirib ki, şəffaf və ədalətli seçki üçün yüksək şəraitin yaradıldığı məntəqədə Hollandiyada yaşayan və seçki günü bu ölkədə ezamiyyətdə olan çoxsaylı Azərbaycan vətəndaşları azad və sərbəst şəkildə səs veriblər. Səsvermə prosesində heç bir qanun pozuntusu qeydə alınmayıb.\nMəhkəmələrə və prokurorluq orqanlarına müraciət olmayıb\nAzərbaycanda keçirilən prezident seçkiləri ilə bağlı məhkəmələrə müraciət olunmayıb.\nƏdliyyə Nazirliyindən Sputnik Azərbaycan-a bildirilib ki, məhkəmələrdən əldə olunmuş məlumatlara əsasən aprelin 11-də keçirilən seçkiləri zamanı seçki qanunvericiliyinin tələblərinin pozulmasına dair bu işlərə baxmaq səlahiyyəti olan apellyasiya instansiyası məhkəmələrinə heç bir şikayət daxil olmayıb.\nEyni zamanda seçki prosesinin gedişatında hər hansı insidentlə bağlı rayon (şəhər) məhkəmələrinə də müraciət edilməyib.\nPrezident seçkiləri zamanı seçki qanunvericiliyinin tələblərinin pozulması ilə əlaqədar Azərbaycan Respublikası Prokurorluğu orqanlarına hər hansı müraciət daxil olmayıb.\nBunu isə Baş Prokurorluğun mətbuat xidmətinin rəhbəri Eldar Sultanov məlumat verib.\nAzərbaycanda prezident seçkiləri ilə əlaqədar keçirilən səsvermədə (səsvermə başlayan andan-saat 08:00-dan başa çatanadək-saat 19:00-dək) ən aktiv və passiv seçki dairəsinin adı açıqlanıb.\nSputnik Azərbaycan xəbər verir ki, seçicilərin aktiv olduğu seçki dairəsi Şərur-Sədərək seçki dairəsidir. Bu seçki dairəsində 38 min 713 nəfərdən 32 min 132 nəfəri (83%) səsvermədə iştirak edib.\nYAP sədrinin müavini qələbəni elan etdi\nYeni Azərbaycan Partiyasının (YAP) qərargahında bugünkü prezident seçkiləri ilə bağlı mətbuat konfransı keçirilib.\nSputnik Azərbaycan-ın məlumatına görə, YAP sədrinin müavini, icra katibi Əli Əhmədov bildirib ki, seçkilər baş tutmuş hesab edilir: "MSK-dan verilən məlumata görə, səsvermədə 3,9 milyondan çox seçici iştirak edib. "Exit-poll"ların keçirdiyi sorğular nəticəsində İlham Əliyev 80 faizdən yuxarı səs qazanıb. Bu ondan xəbər verir ki, YAP sədri prezident seçkilərində inamlı qələbə qazanıb. Hesab edirik ki, Mərkəzi Seçki Komissiyası da yaxın vaxtlarda nəticələri elan edəcək”\nO qeyd edib ki, Azərbaycan xalqı yenə düzgün seçib edib: "İlham Əliyevin prezidentliyi dövründə ölkə ciddi inkişaf edib və qüdrəti artıb".\nBMAM seçki ilə bağlı bəyanat verdi\nBeynəlxalq Münasibətlərin Araşdırılması Mərkəzinin (BMAM) prezident seçkiləri ilə bağlı bəyanatı açıqlanıb.\nSputnik Azərbaycan xəbər verir ki, BMAM müşahidə missiyası seçki günü Bakı şəhəri və regionlar daxil olmaqla, 50-dən çox seçki dairəsi və 200-ə yaxın seçki məntəqəsində müşahidələr aparıb.\nMüşahidə missiyası heç bir qanun pozuntusu qeydə almayıb.\nVurğulanıb ki, məntəqələr üzrə, hətta ən ucqar seçki məntəqələrində belə seçici fəallığı yüksək olub. “Seçkilərdə heç bir qanun pozuntusu olmayıb. Seçkinin Seçki Məcəlləsi və beynəlxalq normalara uyğunluğu yüksək səviyyədə təmin olunub. İntensiv olaraq aparılan müşahidələr bu seçkilərin demokratik cəmiyyət quruculuğu yolunda növbəti mühüm addım olduğunu göstərir. Bu seçkilərdə seçki texnologiyalarının tətbiqi imkanları daha da genişləndirilib, seçici hüquqlarını məhdudlaşdıra biləcək bütün digər hallar aradan qaldırılıb. Aparılan müşahidələr göstərdi ki, Azərbaycanda keçirilmiş prezident seçkiləri azad, demokratik və şəffaf, eyni zamanda beynəlxalq seçki prosedurlarına uyğun olub”.\nMSK: Seçici fəallığı 74,51 faiz olub\nLənkəranda seçicilərin fəallığı 73,5 faiz təşkil edib\nAzərbaycanın digər rayonlarında olduğu kimi Lənkəranda da seçkilər başa çatıb.\nSputnik Azərbaycan-ın bölgə müxbirinin məlumatına görə, 73 saylı Lənkəran Şəhər Seçki Dairəsində qeydiyyatda olan 35491 seçicidən 26119 nəfər səs vermədə iştirak edib. Bu da ümumi seçici sayının 73,5%-ni təşkil edir.\nMüşahidə apardığımız 6 saylı Dairə Seçki Komissiyasında seçkilərin yekunlaşdırılması prosesi xarici müşahidəçilərin nəzarəti altında keçirilib.\nHazırda səslərin hesablanması aparılır.\n“Rəy” Monitorinq Mərkəzi: İlham Əliyev qalibdir\nSputnik Azərbaycan xəbər verir ki, mərkəzin direktoru Rizvan Abbasov seçici fəallığının 72,3 faiz təşkil etdiyini deyib.\n"Artur J.Finkelstein and Associates” də İlham Əliyevin qələbəsini təsdiq etdi\nSputnik Azərbaycan xəbər verir ki, sorğu zamanı saat 17:00-a olan seçici fəallığı 14 000 nəfər təşkil edib. "Exit-poll"da iştirak edən seçicilərdən 85.57 qədəri prezident İlham Əliyevə səs verdiklərini bildiriblər.\nFərəc Quliyev 1.52%.\nRazi Nurullayev 1.37%\n“Opinion W¬ay” açıqladı: İlham Əliyev 86,53 faiz səs toplayıb\nFransanın “Opinion W¬ay” Tədqiqatlar İnsti¬tutu “Vətəndaş Cəm-iyyəti Uğrunda” Müstə¬qil Məsləhət və Yardım Mərkəzi ilə birgə P-rezident seçkiləri üz¬rə səsvermə zamanı keçirdiyi sorğunu¬n (“exit-poll”) nətic¬ələrini açıqlayıb.\nSputnik Azərbaycan-ın məlumatına görə, "exit-poll"da iştirak edən 1495 nəfər seçicidən 86,53 faizi Prezident İlham Əliyevə səs verdiklərini bildiriblər.\nQüdrət Həsənquliyev 3.10%\nSərdar Cəlaloğlu 2.81%\nHafiz Hacıyev 1.73%\nAraz Əlizadə 1.21%\nFərəc Quliyev 1.3%.\nRazi Nurullayev 0.67 %.\n“Opinion Way” Tədqiqatlar İnstitutunun rəhbəri Bruno Janbart bildirib ki, qüsurluluq 1 və 2 faiz arasındadır.\n"ELS" "exit-poll"un ilkin nəticələrini açıqlayıb: İlham Əliyev 82,71 faiz səs toplayıb\nSəsvermə prosesi başa çatıb\nBu gün saat 19.00-da Azərbaycanda prezident seçkilərində səsvermə prosesi başa çatıb. Sputnik Azərbaycan xəbər verir ki, saat 17:00-a olan məlumata görə, prezident seçkilərində respublika üzrə seçicilərin 69,93 faizi, yəni 3 716 135 seçici səs verib.\nSeçici fəallığının 80 faizə çatdığı seçki dairəsi\nPrezident seçkilərində seçici fəallığının ən yüksək və ən aşağı olduğu seçki dairələri bəlli olub. Sputnik Azərbaycan xəbər verir ki, saat 17:00-a olan məlumata əsasən seçici fəallığının ən yüksək olduğu dairə 14 saylı Xəzər seçki dairəsidir. Bu seçki dairəsidə 51 min 117 seçicidən 40 min 588-i (79.40%) artıq səsvermədə iştirak edib.\nSaat 17:00-a olan məlumata görə, seçici fəallığının ən aşağı olduğu dairə 30 saylı Suraxanı birinci seçki dairəsidir. Bu seçki dairəsində 37 min 205 seçicidən 19 min 224-ü (51.67%) səsvermədə iştirak edib.\nİsmayıllıda 73.13 faiz\n86 saylı İsmayıllı seçki dairəsinin 69 məntəqəsində saat 17:00-a olan məlumata görə, 30 min 14 (73,13 faiz) nəfər seçici səs verib. Bu seçki dairəsində 41 min 40 nəfər seçici var.\nŞamaxıda da seçici fəallığı 70 faizi keçib\n85 saylı Şamaxı seçki dairəsinin 63 məntəqəsində saat 17:00-a olan məlumata görə, 29 min 738 (71,67 faiz) nəfər seçici səs verib. Bu seçki dairəsində 41 min 493 nəfər seçici var.\nArtıq 73.18 faiz\n116 saylı Qəbələ seçki dairəsinin 54 məntəqəsində saat 17:00-a olan məlumata görə, 32 min 10 (73.18 faiz) nəfər seçici səs verib. Bu seçki dairəsində 43 min 743 nəfər seçici var.\nSeçkilərin saat 17:00-a olan nəticələri\nAprelin 11-də keçirilən prezident seçkilərinin respublika üzrə saat 17.00-dək olan seçici fəallığı açıqlanıb. Sputnik Azərbaycan xəbər verir ki, MSK Katibliyinin Seçkilər İnformasiya Mərkəzinin müdiri Fərid Orucov son durumu diqqətə çatdırıb.\nOnun sözlərinə görə, saat 15:00-a olan məlumata görə, ölkə üzrə 5 milyon 314 min 365 seçicidən 3 milyon 716 min 135 nəfəri (ümumi seçicilərin 69.93%-i) səsvermədə iştirak edib.\nMSK: Yayılan xəbərlər şayiədir\n2018-ci il aprelin 11-də keçirilən Azərbaycan Respublikası Prezidentinin seçkilərində səsvermə prosesi seçki subyektlərinin və seçicilərin azad davranışı şəraitində və ümumən qanunvericiliyin tələblərinə uyğun keçir. Bu barədə Sputnik Azərbaycan-a Mərkəzi Seçki Komissiyası (MSK) Katibliyinin Media və ictimai əlaqələr şöbəsindən bildirilib.\n"Belə saxta məlumatlara misal olaraq demək olar ki, guya 17 saylı Yasamal üçüncü seçki dairəsinin 5, 6 və 7 saylı seçki məntəqələrində seçki qutularının standartlara cavab verməməsi, komissiya üzvlərinin yuxarıdan tapşırıqla işlədiklərini etiraf etmələri, seçki qutusuna topa bülleten atılması kimi ciddi qanun pozuntularının baş verdiyini müşahidəçi Əli Zeynalova istinadən iddia edilir. Halbuki həmin şəxs qeyd edilən dairənin ərazisində və məntəqələrdə ümumiyyətlə müşahidə aparmayıb" - MSK sözçüsü bildirib.\nO, əlavə edib ki, 52 saylı məktəb 15 saylı seçki dairəsinin ərazisində olduğu halda, həmin məktəbdə 17 saylı seçki dairəsinin 5, 6 və 7 saylı seçki məntəqələrinin yerləşməsi, 57 saylı Hacıqabul-Kürdəmir seçki dairəsi mövcud olmadığı halda həmin dairədə qanun pozuntularının baş verməsinin iddia edilməsi, anonim müşahidəçilər adından onlara maneələrin yaradılması da bu qəbildəndir.\nMSK-da hesab edir ki, bu kimi saxta məlumat yayan internet resurslarının və sosial şəbəkə profillərinin əsas məqsədi ölkəmizdə keçirilən azad, demokratik və ədalətli seçkilərə kölgə salmaq, eyni zamanda beynəlxalq və yerli müşahidəçilərə yanlış məlumat vermək və onları yanıltmaq məqsədi daşıyır: "60000-dən artıq yerli və beynəlxalq müşahidəçinin heç bir maneə olmadan fəaliyyət göstərdiyi və 1000 veb-kamera vasitəsilə "online” rejimdə birbaşa izləmə imkanı təmin edilən bir şəraitdə yayılan bu cür saxta məlumatların ciddi qəbul edilməsi qeyri-mümkündür".\nİsmayıllıda seçici fəallığı 65 faizə çatır\n86 saylı İsmayıllı seçki dairəsinin 69 məntəqəsində saat 15:00-a olan məlumata görə, 26 min 358 (64,23 faiz) nəfər seçici səs verib. Bu seçki dairəsində 41 min 40 nəfər seçici var.\nSaat 15.00-a 64.28 faiz - Qəbələdə\n116 saylı Qəbələ seçki dairəsinin 54 məntəqəsində saat 15:00-a olan məlumata görə, 28120 (64.28 faiz) nəfər seçici səs verib. Bu seçki dairəsində 43 min 743 nəfər seçici var.\nSəs verənlərin sayı durmadan artır\n85 saylı Şamaxı seçki dairəsinin 63 məntəqəsində saat 15:00-a olan məlumata görə, 25 min 680 (61,89 faiz) nəfər seçici səs verib. Bu seçki dairəsində 41 min 493 nəfər seçici var.\nXəzər rayonu liderdir\nPrezident seçkilərində seçici fəallığının ən yüksək və ən aşağı olduğu seçki dairələri bəlli olub. Sputnik Azərbaycan xəbər verir ki, saat 15:00-a olan məlumata əsasən, seçici fəallığının ən yüksək olduğu dairə 14 saylı Xəzər seçki dairəsidir. Bu seçki dairəsində 51 min 117 seçicidən 35 min 135-i (68.73%) artıq səsvermədə iştirak edib.\nSaat 15:00-a olan məlumata görə, seçici fəallığının ən aşağı olduğu dairə 17 saylı Yasamal üçüncü seçki dairəsidir. Bu seçki dairəsində 40 min 68 seçicidən 17 min 657-i (44.07%) səsvermədə iştirak edib.\n117 saylı Oğuz-Qəbələ seçki dairəsinin 61 məntəqəsində saat 15:00-a olan məlumata görə, 29656 (63,14 faiz) nəfər seçici səs verib. Seçki dairəsində 46 min 803 nəfər seçici var.\nDSK üzvləri 81 yaşlı kişiyə səs verməsi üçün yardım ediblər\n116 saylı Qəbələ seçki dairəsinin 54 məntəqəsində saat 12:00-a olan məlumata görə, 19 min 101 (43,67 faiz) nəfər seçici səs verib. Bu seçki dairəsində 43 min 743 nəfər seçici var.\n112 saylı Qax seçki dairəsinin əhatə etdiyi 58 məntəqə üzrə 42269 nəfər seçici qeydiyyata alınıb. Onlardan 881 nəfər ilk dəfə səs verəcək.\nDSK-dan Sputnik Azərbaycan-ın bölgə müxbirinə verilən məlumata görə, fiziki qüsurlu şəxslər üçün 7 məntəqədə panduslar yaradılıb. Bundan başqa, 8 məntəqədə veb-kameralar quraşdırılıb.\n1201 nəfər 80-100 yaş arası seçici var. 591 yerli müşahidəçi, 7 siyasi partiya, 59 QHT və ABŞ, Koliforniya, Hollandiya, Norveç, MDB ölkələrindən müşahidəçilər seçkini izləyirlər.\nQax rayonu üzrə ən yaşlı seçici 100 yaşılı Güllük kənd sakini Şahbaz Şabanovadır.\n31 saylı seçki məntəqəsindən səs verən 81 yaşlı Əmiraslan Hüseynov deyir ki, bu yaşına qədər heç bir seçkini ötürməyib: "Bu seçkidə səhhətim imkan verməsə də, DSK-nın üzvləri mənə seçkidə iştirak etməyim üçün yardım etdilər. Prezidentliyə namizədlərin televiziya debatlarının heç birini ötürməmişəm"\nQeyd edək ki, saat 15:00-a olan məlumata əsasən, 112 saylı Qax Seçki Dairəsi üzrə 27201 nəfər seçici səs verib.\nPrezident seçkilərində saat 15:00-a olan seçici fəallığı açıqlanıb\nAprelin 11-də keçirilən prezident seçkilərinin respublika üzrə saat 15.00-dək olan seçici fəallığı açıqlanıb. Sputnik Azərbaycan xəbər verir ki, MSK Katibliyinin Seçkilər İnformasiya Mərkəzinin müdiri Fərid Orucov son durumu diqqətə çatdırıb.\nOnun sözlərinə görə, saat 15:00-a olan məlumata görə, ölkə üzrə 5 milyon 314 min 365 seçicidən 3 milyon 227 min 817 nəfəri (ümumi seçicilərin 60.74%-i) səsvermədə iştirak edib.\nAzərbaycan XİN: Seçkilərin gedişinə xələl gətirmək cəhdləri var\n"Azərbaycan xaricində yerləşən, saxta xəbərlər, şər və böhtan yaymaq üzrə ixtisaslaşan bəzi internet resursları və sosial şəbəkə profilləri tərəfindən ölkəmizdə azad, demokratik və ədalətli şəkildə keçirilən prezident seçkilərinin gedişinə xələl gətirmək üçün qərəzli və məqsədyönlü şəkildə saxta xəbərlər yayılır". Bu barədə Sputnik Azərbaycan-a Xarici İşlər Nazirliyinin (XİN) mətbuat xidmətinin rəhbəri Hikmət Hacıyev açıqlama verib.\nAltı seçki dairəsində seçici fəallığı 40 faizi keçib\nŞimal bölgəsində yerləşən 6 dairə üzrə 282 min 293 nəfər seçici qeydiyyata alınıb. Sputnik Azərbaycan-ın bölgə müxbiri xəbər verir ki, onlardan 3739 nəfəri ilk dəfə səs verir. Seçki prosesini 3979 nəfər müşahidəçi izləyir.\nSaat 12.00-dək olan seçici fəallığı:\n51 saylı Qusar SD - 20775-44,5%\n52 saylı Quba SD - 20537-43,8%\n53 saylı Quba-Qusar SD - 20880-43,9%\n55 saylı Xaçmaz şəhər SD - 18947-43,1%\n56 saylı Xaçmaz kənd SD - 20177-44,6%\nMSK sədri: "Polisin və seçki komissiyasının belə hüququ yoxdur"\n"Bu saata qədər seçki prosesi ilə bağlı rəsmi şəkildə heç bir qanun pozuntusu qeydə alınmayıb. Daxil olan müraciətlər, əsasən sorğu xarakterli olub".\nSputnik Azərbaycan xəbər verir ki, bunu Mərkəzi Seçki Komissiyasının (MSK) sədri Məzahir Pənahov jurnalistlərə açıqlamasında deyib. Onun sözlərinə görə, prezident seçkiləri ilə bağlı səsvermə prosesi tam şəffaf şəkildə həyata keçirilir.\nM.Pənahov 36 saylı seçki dairəsinin 3 və 4 saylı seçki məntəqələrində jurnalistlərdən prosesi izləmələri üçün arayış istənilməsi məsələsinə də toxunub: "Bununla bağlı MSK-ya müraciət daxil olmayıb. Bu, qanunazidd addımdır. Polisin və seçki komissiyasının belə hüququ yoxdur".\nLənkəran–Astara seçki dairəsindən son xəbər\n76 saylı Lənkəran–Astara seçki dairəsi üzrə mövcud olan 45 məntəqədə 38 min 68 nəfər seçici var. DSK sədri Məzahir Əliyev Sputnik Azərbaycan-ın bölgə müxbirinə bildirib ki, saat 12.00-dək olan məlumata görə, 16043 nəfər seçici (42.14 faiz) səs verib.\n"Fəallıq yüksəkdir. İndiyədək heç bir qayda pozuntusu olmayıb" - sədr vurğulayıb.\nQazaxda 100 yaşlı seçici məntəqəyə gələrək səs verib\n(1:25 / 10.86Mb / просмотров видео: 551)\nQazax 107 saylı seçki dairəində ən yaşlı seçicilərdən olan 100 yaşlı Nəbi Nəbiyev seçki məntəqəsinə gələrək səs verib. 1918-ci il təvəllüdlü Nəbi müəllim səhhəti imkan verdiyinə görə seçki məntəqəsinə gələrək səs verməsini özünün vətəndaşlıq borcu olduğunu bildirib.\nAtəş altında səsvermə\nCəbhə xəttinə yaxin kəndlərin seçiciləri öz səsvermə hüquqlarından fəal şəkildə istifadə edirlər. Sputnik Azərbaycan-ın bölgə müxbiri xəbər verir ki, Ağdamın atəş altında olan kəndləri Əhmədağalı və Çıraqlı sakinləri fəallıq nümayiş etdirərək səslərini veriblər.\nİşğal altında olan torpaqlarımızda atəş səsləri gəlir. Buna baxmayaraq, sakinlər seçki məntəqələrinə gəlməkdə davam edirlər.\n119 saylı Ağdam kənd seçki dairəsinin 19 saylı seçki məntəqəsinin sədri Şərif Əliyev bildirib ki, saat 12.00-dək 885 nəfər seçicidən 445 nəfəri səs verib.\nMüasir Müsavat Partiyasından olan müşahidəçi Mətləb Əliyev seçkinin demokratik, şəffaf, qanuna uyğun şəkildə keçirildiyini deyib.\nƏhmədağalı kəndindən olan seçici Gülarə Bağırova da səsvermə üçün bütün şəraitin yaradıldığını və istədiyi namizədə səs verdiyini söyləyib.\n47 min nəfər seçicidən 20 mini öz hüququndan istifadə edib\n117 saylı Oğuz-Qəbələ seçki dairəsinin 61 məntəqəsində saat 12:00-a olan məlumata görə, 19846 (42,14 faiz) nəfər seçici səs verib. Seçki dairəsində 46 min 803 nəfər seçici var.\nGürcüstanın iki şəhərində Azərbaycan vətəndaşları səs verirlər\nGürcüstanda müvəqqəti yaşayan Azərbaycan vətəndaşlarının bu gün keçirilən Azərbaycan Respublikası Prezidentinin seçkilərində səs verməsi üçün Tbilisi və Batumidə seçki məntəqələri yaradılıb. Seçki məntəqələri bu gün yerli vaxtla saat 19:00-a qədər Azərbaycanın Gürcüstandakı səfirliyinin Tbilisidəki binasında və Batumidəki Azərbaycan konsulluğunda səsverməyə açıq olacaq.\n"Səhər saat 08:00-dan etibarən biz seçki məntəqələrində səsverməni açıq elan etmişik. Hazırda Gürcüstanda müvəqqəti olaraq yaşayan, buradakı müxtəlif təşkilat və şirkətlərdə işləyən Azərbaycan vətəndaşlarının səsvermə prosesində fəallığı müşahidə olunur" - deyə Azərbaycanın Gürcüstandakı səfirliyinin üçüncü katibi, Tbilisidəki seçki məntəqəsinin üzvü Samirə Ağayeva Sputnik Gürcüstan-a bildirib.\nRusiya nümayəndə heyətinin rəhbəri: "Bu, demokratik seçkilərin nümunəsidir"\n"Azərbaycanda keçirilən prezident seçkiləri açıq, ədalətli, demokratik seçkilərin nümunəsidir. Bu, seçki prosesinin dəqiq təşkilatçılığıdır, bu, yaxşı təchiz olunmuş məntəqələrdir, bu maneə olmadan, açıq və şəffaf səs vermək imkanıdır. Nəhayət bu, beynəlxalq müşahidəçilərin işi üçün yaxşı şəraitin yaradılmasıdır".\nŞamaxıda 4 saata 40 faizdən artıq seçici səs verib\n85 saylı Şamaxı seçki dairəsinin 63 məntəqəsində saat 12:00-a olan məlumata görə, 17 min 381 (41,89 faiz) nəfər seçici səs verib. Sputnik Azərbaycan-ın bölgə müxbiri xəbər verir ki, bu seçki dairəsində 41493 nəfər seçici var.\nOğuz-Qəbələ seçki dairəsində 1364 nəfər ilk dəfə səs verir\n117 saylı Oğuz-Qəbələ seçki dairəsinin əhatə etdiyi 61 seçki məntəqəsi üzrə 46 min 803 nəfər seçici qeydiyyata alınıb. Onlardan 1364 nəfəri ilk dəfə səs verəcək vətəndaşlardır.\nSputnik Azərbaycan-ın bölgə müxbiri xəbər verir ki, dairənin 7 məntəqəsində veb-kameralar, 12-də isə əlillərin hərəkətini təmin etmək üçün panduslar quraşdırılıb, 1 məntəqədə exit-poll keçirilir.\nDairə üzrə 625 yerli müşahidəçi səsvermə prosesinin gedişini izləyir. Dairənin 31 saylı seçki məntəqəsi seçici fəallığı ilə seçilir.\nMüşahidəçilər indiyədək qanunsuz halların qeydə alınmadığını, sakinlər isə səsvermə hüquqlarından azad şəkildə istifadə etdiklərini bildiriblər.\nAzərbaycanda keçirilən prezident seçkilərində seçici fəallığının ən yüksək və ən aşağı olduğu seçki dairələri bəlli olub. Sputnik Azərbaycan xəbər verir ki, saat 12:00-a olan məlumata əsasən, seçici fəallığının ən yüksək olduğu dairə 51 saylı Qusar seçki dairəsidir. Bu seçki dairəsində 46 min 600 seçicidən 20 min 775-i (44.58%) artıq səsvermədə iştirak edib.\nSaat 12:00-a olan məlumata əsasən, seçici fəallığının ən aşağı olduğu dairə isə 17 saylı Yasamal üçüncü seçki dairəsidir. Bu seçki dairəsində 40 min 68 seçicidən 10 min 271 seçici (25.63%) səsvermədə iştirak edib.\nHəbsxanada 100 faizlik nəticə\nƏdliyyə Nazirliyinin Penitensiar Xidmətinin 3 saylı istintaq təcridxanasında 14 saylı Xəzər seçki dairəsinin 40 saylı seçki məntəqəsi fəaliyyət göstərir. Sputnik Azərbaycan-ın məlumatına görə, bu seçki məntəqəsində 100%-lik seçici iştirakı müşahidə edilib.\nSeçki məntəqəsinin sədri Şadin Mustafayev bildirib ki, təcridxanadakı məntəqədə 1000 seçici qeydiyyatdadır: "Onlardan 700-ü saat 12:00-dək səs verib. Qalan 300 nəfər isə növbə gözləyir".\nMəhbus Engibar Əfəndiyev bildirib ki, o, səsvermə hüququndan istifadə edən ilk seçicilərdən biridir. Səsvermə zamanı onun iradəsinə heç kəs təzyiq göstərməyib.\n41 min Şamaxı sakinindən 8 mini səs verib\n85 saylı Şamaxı seçki dairəsinin 63 məntəqəsində 41 min 493 nəfər seçici var. Sputnik Azərbaycan-ın bölgə müxbiri xəbər verir ki, saat 10:00-a olan məlumata görə, Şamaxıda 8664 (20,88 faiz) nəfər seçici səs verib.\nNiderlanda yaşayan soydaşlarımız seçkilərə böyük maraq göstərirlər\n"Səfriliyimizdə səhər saatlarından başlayara səsvermə prosesi davam edir. Saat 12-dək qeydiyyatda olan seçicilərin 20 faizi səs verib".\nBunu Sputnik Azərbaycan-a Azərbaycanın Niderland Krallığındakı müvəqqəti işlər vəkili Cəlal Mirzəyev deyib. O bildirib ki, Niderlandda yaşayan Azərbaycan vətəndaşlarının seçkiyə marağı böyükdür və seçici fəallığı müşahidə olunur.\nLənkəranda 14.6 faiz\nLənkəranda seçici fəallığı müşahidə olunur. Sputnik Azərbaycan-ın bölgə müxbirinin 73 saylı Lənkəran seçki dairəsindən əldə etdiyi məlumata əsasən, saat 12:00-a kimi dairə üzrə 14765 seçici səs verib ki, bu da ümumi seçicilərin 14,6%-i təşkil edir.\nBildirək ki, bu dairə üzrə 35491 nəfər seçici qeydiyyata alınıb.\nİstintaq təcridxanasında səsvermə\nƏdliyyə Nazirliyinin Penitensiar Xidmətinin cəzaçəkmə müəssisələrində prezident seçkiləri ilə bağlı səsvermə keçirilir. Sputnik Azərbaycan-ın məlumatına görə, Bakıdakı 1 saylı istintaq təcridxanasında müstəntiqlər və məhbuslardan ibarət 1058 seçici qeydiyyatdadır. Həmin müəssisədə 26 saylı Sabunçu 1-ci dairə seçki komissiyasının iki məntəqəsi - 37 və 38 saylı məntəqələri yerləşir.\nBununla belə, DSK üzvlərinin məlumatına görə, məhbusların sayından asılı olaraq məntəqələrdə seçicilərlə bağlı rəqəmlər dəyişə bilər. Səhər saat 10:30-a qədər 400-dən artıq məhbus səs verib.\n37-ci məntəqə seçki komissiyasının sədri Aslan Mirzəyevin sözlərinə görə, artıq onların həbsxanada yerləşən məntəqələrində seçicilərin 25%-i səs verib. Müşahidəçilərin sözlərinə görə, burada seçici fəallığı hiss olunur. Seçki komissiyaları da öz növbəsində səsvermə prosesinin şəffaflığını təmin etməyə çalışır.\nATƏT müşahidəçiləri İsmayıllıda\n86 saylı İsmayıllı seçki dairəsinə daxil olan məntəqələrdə seçki prosesi davam edir. Sputnik Azərbaycan-ın bölgə müxbiri xəbər verir ki, seçkini yerli müşahidəçilərdən əlavə ATƏT nümayəndələri də müşahidə edirlər.\n86 saylı İsmayıllı SD 69 məntəqəni əhatə edir. Seçicilərin ümumi sayı 41040 nəfərdir. 142 nəfər ilk dəfə olaraq səs verəcək. Dairə üzrə yaşı 100-dən yuxarı olan 5 nəfər seçici qeydiyyata alınıb.\nProsesdə şəffaflığın təmin edilməsindən ötrü 6 məntəqədə veb-kamera quraşdırılıb və seçici siyahıları tam dəqiqləşdirilib.\nSaat 12.00-a olan seçici fəallığı açıqlanıb\nAprelin 11-də keçirilən prezident seçkilərinin respublika üzrə saat 12.00-dək olan seçici fəallığı açıqlanıb. Sputnik Azərbaycan xəbər verir ki, MSK Katibliyinin Seçkilər İnformasiya Mərkəzinin müdiri Fərid Orucov son durumu diqqətə çatdırıb.\nOnun sözlərinə görə, saat 12:00-a olan məlumata görə, ölkə üzrə 5 milyon 314 min 365 seçicidən 2 milyon 93 min 343 nəfəri (ümumi seçicilərin 39.39%-i) səsvermədə iştirak edib.\nEks-prezident səs verib\nAzərbaycanın keçmiş prezidenti Ayaz Mütəllibov prezident seçkilərində səs verib. Sputnik Azərbaycan "Report"a istinadən xəbər verir ki, eks-prezident 17 saylı Yasamal üçüncü Seçki Dairəsinin 26 saylı məntəqəsinə gələrək səsvermə hüququndan istifadə edib.\nRoland Skott: "Seçki prosesini şəffaf qiymətləndiririk"\n"Saat 10:00-a qədər Bakıdakı 5 seçki məntəqəsini ziyarət etmişik və onların heç birində hər hansı qanun pozuntusu aşkarlamamışıq". Bunu Sputnik Azərbaycan-a Respublikada keçirilən prezident seçkilərini müşahidə etmək məqsədilə ölkəmizə gələn və bu gün Bakıdakı 35 saylı Xətai 3-cü seçki dairəsindəki 12 saylı seçki məntəqəsini ziyarət edən avropalı müşahidəçilər Varlik Cordan və Roland Skott bildiriblər.\n"Biz hazırda dövlət başçısının seçki prosesini şəffaf qiymətləndiririk. Eyni zamanda biz seçkilərin müşahidəsini davam etdiririk" - deyə Skott bildirib.\nBŞBPİ: Seçki məntəqələrində hər hansı təxribat baş verməyib\nİndiyə qədər Bakıdakı seçki məntəqələrində qanun pozuntusu və ya hər hansı təxribat baş verməyib. Bunu Sputnik Azərbaycan-a Bakı Şəhər Baş Polis İdarəsinin (BŞBPİ) rəis müavini, polis general-mayoru Səhlab Bağırov deyib.\nOnun sözlərinə görə, polis gücləndirilmiş iş rejimində işləyir: "Paytaxtda asayişin təmin olunması üçün daxili işlər orqanlarının bütün şəxsi heyəti iş başındadır. Vətəndaşların təhlükəsizliyinin təmin olunması üçün bütün zəruri tədbirlər görülür. Polis elə bu rejimdə də gecə saatlarına qədər işləyəcək".\nCəbhə bölgəsində seçki\n118 saylı Ağdam şəhər seçki dairəsinin tərkibinə daxil olan 46 məntəqə üzrə 39903 seçici var. DSK-nın katibi Əsəd Mirzəyevin Sputnik Azərbaycan-a verdiyi məlumata görə, seçicilərdən 729 nəfəri ilk dəfə səs verəcək gənclərdir.\n3 nəfər seçicinin yaşı 100-dən yuxarıdır. 20 saylı seçki məntəqəsində qeydə alınmış Baxşəliyeva Ayna Nuru qızı 118 saylı Ağdam şəhər seçki dairəsinin ən yaşlı seçicisidir.\nAğdamın yaşı 100-ü keçmiş 4 seçicisi var\n119 saylı Ağdam kənd seçki dairəsinin tərkibinə daxil olan 42 seçki məntəqəsi üzrə 42 min 224 seçici qeydə alınıb. DSK-dan Sputnik Azərbaycan-a verilən məlumata görə, seçicilərdən 753 nəfəri ilk dəfə səs verən gənclərdir ki, onlardan da 204-nün 18 yaşı bu il tamam olub.\nSeçicilərin 1295 nəfərinin yaşı 80-100 arası, 4 seçicinin yaşı isə 100-dən artıqdır. 21 saylı seçki məntəqəsində qeydə alınmış 1902-ci il təvəllüdlü Mənzər Həsənova rayonun ən yaşlı seçicisidir.\nFransalı müşahidəçilər: "Seçkinin gedişində qeyri-adi hadisə baş verməyib"\nAvropa Şurası Parlament Assambleyası (AŞPA) tərəfindən prezident seçkilərini müşahidə etmək üçün Azərbaycanda səfərdə olan Fransa Senatının nümayəndələri Kern Claude və Duranton Nicole Sputnik Azərbaycan-a açıqlama veriblər.\nLənkəranda prezident seçkilərini müşahidə edən fransalı müşahidəçilər bildiriblər ki, səhərdən etibarən seçkilərin gedişini izləyirlər: "Hazırda seçkinin gedişində qeyri-adi bir hal yoxdur, hər şey qaydasındadır".\n"Bazar günü axşam Azərbaycana gəlmişik. Azərbaycan qonaqpərvər ölkədir, burada insanları yaxşı qarşılayırlar. Burada partiya üzvləri ilə də görüşlərimiz olub" - qonaqlar bildiriblər.\nOğuz-Qəbələdə 2 saata 20 faiz seçici səs verib\n117 saylı Oğuz-Qəbələ seçki dairəsinin 61 məntəqəsində 46 min 803 nəfər seçici var. Sputnik Azərbaycan-ın bölgə müxbiri xəbər verir ki, 1364 nəfər seçici ilk dəfədir ki, səs verir. Bunun 189 nəfəri isə 18 yaşını bu il tamamlayıb.\nYerli müşahidəçilərin sayı 625 nəfərdir. Saat 10:00-a olan məlumata görə, 9 min 870 (21,09 faiz) nəfər seçici səs verib.\nSəfir: "Birləşmiş Ərəb Əmirliklərində yaşayan azərbaycanlılar fəallıq nümayiş etdirirlər"\n© Photo : Azərbaycanın BƏƏ-dəki səfirliyi tərəfindən təqdim edilib\nBirləşmiş Ərəb Əmirliklərində (BƏƏ) Azərbaycan prezidentinin seçkiləri üçün səsvermə prosesi təşkil olunub. Azərbaycanın BƏƏ-dəki fövqəladə və səlahiyyətli səfiri Daşqın Şikarovun Sputnik Azərbaycan-a verdiyi məlumata görə, seçici fəallığı müşahidə olunur.\n"Saat 11:25-ə olan məlumata əsasən, Birləşmiş Ərəb Əmirliklərində yaşayan və səfirliyin qeydiyyatına olan Azərbaycan vətəndaşların 48 faizi seçkidə iştirak edib" - deyə səfir bildirib.\nLənkəranda 203 müşahidəçi seçkiləri izləyir\nLənkəranda prezident seçkilərinin səsvermə prosesi davam edir. Sputnik Azərbaycan-ın bölgə müxbirinin verdiyi məlumata əsasən, səhər saat 10:00 radələrinə kimi 35491 seçicidən 7153 nəfər səs verib və bu da ümumilikdə 20,1% təşkil edir.\nQeyd edək ki, hazırda Lənkəran üzrə müşahidə apardığımız bütün məntəqələrdə fəallıq davam edir və 203 nəfər müşahidəçi seçkiləri izləyir.\n118 yaşlı seçici\n82 saylı Ağcabədi seçki dairəsinin tərkibinə daxil olan 46 seçki məntəqəsi üzrə 46 min 344 seçici qeydə alınıb. Bu barədə Sputnik Azərbaycan-ın bölgə müxbirinə DSK sədri Nadir Qürbətov məlumat verib.\nOnun sözlərinə görə, seçicilərdən 1314 nəfəri ilk dəfə səs verən gənclərdir ki, onlardan da 360-nın 18 yaşı bu il tamam olub. Seçicilərin 980 nəfəri 80-100 yaş arasında, 8 seçicinin yaşı isə 100-dən artıqdır.\n24 saylı seçki məntəqəsində qeydə alınmış 1900-cu il təvəllüdlü Püstə Təhməzova rayonun ən yaşlı seçicisidir.\nGəncədə səyyar seçki məntəqələri fəaliyyət göstərir\nGəncə şəhərində prezident seçkilərinin səsvermə prosesi davam edir. Sputnik Azərbaycan-ın bölgə müxbiri xəbər verir ki, şəhərdə 37, 38 saylı Nizami və 39, 40 saylı Kəpəz rayon seçki dairələri fəaliyyət göstərir.\n37 saylı Nizami rayon seçki dairəsində ümumi seçici sayı 32874 nəfərdir. Saat 10-a olan məlumata görə seçicilərdən 4789 nəfər (14,45%) səsvermədə iştirak edib.\n38 saylı Nizami rayon seçki dairəsində, seçici sayı 33754 nəfər olan 24 mülki məntəqə var. Saat 10.00-a olan məlumata görə, seçicilərdən 4941 nəfər (11,%) seçkidə iştirak edib.\n39 saylı Kəpəz rayon seçki dairəsində 38846 seçicisi olan 29 məntəqə fəaliyyət göstərir. Saat 10-a olan məlumata görə, seçicilərdən 9646 nəfər seçkidə iştirak edib. Bu, ümumi seçici sayının 14,70%-i təşkil edir.\nQeyd edək ki, 4 dairə üzrə 1587 nəfər ilk dəfə səs verəcək. Bütün məntəqələrdə yaşlı və səhhətlərindəki proroblemlə əlaqədar məntəqələrə gedə bilməyən yüzlərlə seçici üçün bütün şərait yaradılıb və həmin şəxslərin seçkilərdə səsvermə hüququndan istifadə etmələri üçün qeydə alınmış ünvanlara gedəcək səyyar seçki nümayəndələri də fəaliyyət göstərəcək.\n(1:19 / 10.91Mb / просмотров видео: 2)\nSputnik / Ильхам Мустафа / Камилла Алиева\nBaş nazir səs verib\nBaş nazir Artur Rasi-zadə prezident seçkilərində səsvermədə iştirak edib.\nSputnik Azərbaycan xəbər verir ki, o, 16 saylı II Yasamal seçki dairəsinin 29 saylı seçki məntəqəsində səs verib.\nŞəki seçicilərinin yeni seçiləcək prezidentdən gözləntiləri var\n114 sayli Şəki kənd birinci seçki dairəsində seçicilərin ümumi sayı 30091 nəfərdir. Sputnik Azərbaycan-ın bölgə müxbiri xəbər verir ki, bu gün səhər saat 10-a olan məlumata görə, sözügedən dairədə artıq 8200 nəfər səs verib.\nHəmin dairədə 43 seçki məntəqəsi var. Onlardan 7-də veb-kamera, 6-da isə əlillərin rahat səs verə bilməsi üçün pandus quraşdırılıb. Artıq 10 əlil seçkiyə gələrək səs verib.\nŞəkili seçicilər Sputnik Azərbaycan-ın əməkdaşına bildiriblər ki, yeni seçiləcək prezidentdən gözləntiləri var. Onlar ilk növbədə Şəkidə kənd təsərrüfatının inkişafına dəstək və gənclərin məşğulluğu üçün yeni iş yerlərinin açılmasını gözləyirlər.\nQəbələdə yaşı 100-dən yuxarı olan 5 seçici qeydiyyata alınıb\n116 saylı Qəbələ seçki dairəsində seçkinin azad, demokratik və şəffaf keçirilməsi üçün lazımi şərait yaradılıb. Hal-hazırda seçicilərin seçki məntəqələrinə axını davam edir.\nSputnik Azərbaycan-ın bölgə müxbiri xəbər verir ki, sözügedən seçki dairəsinə 54 məntəqə daxildir. Seçicilərin ümumi sayı 43743 nəfərdir. 1230 nəfər ilk dəfə olaraq səs verəcək.\nDairə üzrə 100 yaşdan yuxarı 5 nəfər seçici qeydiyyata alınıb. Prosesdə şəffaflığın təmin edilməsindən ötrü 10 məntəqədə veb-kamera quraşdırılıb və seçici siyahıları tam dəqiqləşdirilib.\nBundan başqa, məntəqələrdə xarici müşahidəçilər üçün xüsusi yerlər ayrılıb.\nTərtərin ən yaşlı seçicisinin 119 yaşı var\n95 saylı Tərtər seçki dairəsinin tərkibinə daxil olan 38 seçki məntəqəsi üzrə 38038 nəfər seçici qeydə alınıb. Bu barədə Sputnik Azərbaycan-a DSK sədri Həmid Mehdiyev məlumat verib.\nOnun sözlərinə görə, həmin seçicilərdən 132 nəfəri ilk dəfə olaraq seçki hüququndan istifadə edəcək.\nSeçicilərin 1272 nəfəri 80-100 yaş arasında, 17 nəfəri isə 100 yaşdan yuxarıdır. 14 saylı seçki məntəqəsində qeydə alınmış 119 yaşlı Sədiqə Şirinova rayonun ən yaşlı seçicisidir.\nRespublika üzrə saat 10.00-dək olan seçici fəallığı açıqlanıb\nAprelin 11-də keçirilən prezident seçkilərinin respublika üzrə saat 10.00-dək olan seçici fəallığı açıqlanıb. Sputnik Azərbaycan xəbər verir ki, Mərkəzi Seçki Komissiyasının (MSK) Seçkilər İnformasiya Mərkəzinin yaydığı xəbərə əsasən, saat 08:00-dan indiyədək ölkə üzrə 5 milyon 309 min 434 seçicidən 994 min 196 nəfəri (18.71%) səsvermədə iştirak edib.\nQuba-Qusarda 789 vətəndaş ilk dəfə səs verəcək\n53 saylı Quba-Qusar seçki dairəsində 76 seçki məntəqəsi təşkil olunub. DSK-dan Sputnik Azərbaycan-ın bölgə müxbirinə verilən məlumata görə, dairə üzrə 48450 seçici qeydə alınıb.\nHəmin seçicilərdən 789 nəfəri ilk dəfə səs verəcək. 10 seçki məntəqəsində veb-kameralar quraşdırılıb.\nƏli Həsənov səs verib\nAzərbaycan Respublikası Prezidentinin İctimai-siyasi məsələlər üzrə köməkçisi Əli Həsənov prezident seçkilərində səs verib. Sputnik Azərbaycan xəbər verir ki, o, 36 saylı Xətai seçki dairəsinin 4 saylı məntəqəsində səsvermə hüququndan istifadə edib.\nLənkəranda 116 min vətəndaş səsvermə hüququna malikdir\nLənkəran rayon seçiciləri 73 saylı Lənkəran şəhər, 74 saylı Lənkəran kənd, 75 saylı Lənkəran-Masallı və 76 saylı Lənkəran-Astara seçki dairələrinin məntəqələrində səs verirlər. Sputnik Azərbaycan-ın bölgə müxbiri xəbər verir ki, Lənkəran üzrə ümumilikdə 116117 nəfər seçici səsvermə hüququna malikdir.\nSəsvermənin şəffaf və demokratik keçirilməsi üçün bütün məntəqələrdə lazımi şərait yaradılıb. Fiziki əngəlli seçicilərin səsvermədə iştirakını təmin etmək məqsədi ilə məntəqələrdə panduslar quraşdırılıb. Bir çox məntəqələrdə veb-kameralar quraşdırılıb.\nPrezident səs verib\nPrezident İlham Əliyev, xanımı Mehriban Əliyeva və ailə üzvləri səs veriblər.\nSputnik Azərbaycan xəbər verir ki, dövlət başçısı və ailə üzvləri 29 saylı Səbail Seçki Dairəsinin 6 nömrəli orta məktəbdə yerləşən 6 saylı seçki məntəqəsində səsverməyə qatılıblar.\nMədət Quliyev: "Hamı rahat şəkildə səsvermədə iştirak edə bilir"\nSputnik Azərbaycan xəbər verir ki, bunu prezident seçkilərində səs verərkən "Report"un sualını cavablandıran Dövlət Təhlükəsizliyi Xidmətinin (DTX) rəisi, general-leytenant Mədət Quliyev deyib.\n"Biz xoşbəxt adamlarıq. Azərbaycan dünyada tanınır. Prezident İlham Əliyev 9 apreldə öz fikirlərini və gələcək proqramını da dedi. Bilirsiniz ki, verilən vədlərin hamısı yerinə yetirilir" - M.Quliyev bildirib.\nQazaxda iki təşkilat tərəfindən exit-poll keçirilir\n107 saylı Qazax seçki dairəsində prezident seçkiləri artıq başlayıb. Sputnik Azərbaycan-ın bölgə müxbiri xəbər verir ki, dairənin ən çoxsaylı seçicili məntəqələrindən olan 5 saylı seçki məntəqəsi saat 8.00-da açılıb. Məntəqədə aktivlik müşahidə olunur.\nQeyd edək ki, 107 saylı Qazax DSK-da 36 seçki məntəqəsi var. Məntəqələrdən 9-u şəhərdə, 27-si kəndlərdə yerləşir. Dairə üzrə 43 min 539 seçici qeydə alınıb. 147 nəfər ilk dəfə səs verənlərdir. Seçicilərin 8 nəfərinin yaşı yüzdən yuxarıdır.\nDSK-da 380 nəfər müşahidəçi qeydə alınıb. İki təşkilat tərəfindən məntəqələrdə (25 və 3 saylıda) exit-poll təşkil edilib. DSK-nın 10 seçki məntəqəsində veb-kameralar quraşdırılıb.\nMəzahir Pənahov: "Heç kim jurnalistləri məntəqədən çıxara bilməz"\n"Müşahidəçiləri və jurnalistləri heç kim məntəqəni tərk etməyə məcbur edə bilməz. Hər kəs istənilən məsələ barədə MSK və qurumun qaynar xətti ilə əlaqə saxlaya bilər".\nSputnik Azərbaycan xəbər verir ki, bu barədə Mərkəzi Seçki Komissiyasının (MSK) sədri Məzahir Pənahov açıqlama verib. O bildirib ki, səsvermədə hər kəsin hüquqları gözlənilməlidir.\n"Axırıncı seçici məntəqəni tərk etdikdən sonra məntəqədə qapı bağlanmalıdır. Seçki məntəqələri saat 7-də bağlanacaq" — Pənahov vurğulayıb.\nŞabran və Siyəzəndə 50 mindən çox seçici qeydə alınıb\n54 saylı Şabran-Siyəzən seçki dairəsində 50761 seçici qeydiyyatdadır. Dairə Seçki Komissiyasından Sputnik Azərbaycan-ın bölgə müxbirinə verilən məlumata görə, onlardan 29622 nəfəri Şabran, 21139 isə Siyəzən sakinidir.\nBu dairədə ən yaşlı seçicinin 109 yaşı var.\nƏn yaşlı seçici bu məntəqədə səs verəcək\n93 saylı Bərdə şəhər seçki dairəsinin tərkibinə daxil olan 50 seçki məntəqəsi üzrə 43 min 681 seçici qeydə alınıb. Bu barədə Sputnik Azərbaycan-ın bölgə müxbirinə Dairə Seçki Komissiyasının (DSK) sədri Şakir Əliyev məlumat verib.\n94 saylı Bərdə kənd Dairə Seçki Komissiyasının sədri Asif Hüseynov isə bildirib ki, dairənin tərkibinə daxil olan 54 seçki məntəqəsində 45 min 135 seçici qeydiyyatdadır: "Seçicilərdən 877 nəfəri ilk dəfə səs verəcək gənclərdir. 1274 seçicinin yaşı 80-100, 15 seçicinin yaşı isə 100-dən artıqdır. Azərbaycanda ən yaşlı seçici 30 saylı seçki məntəqəsində səs verəcək 124 yaşlı Allahverdiyeva Səmərqədir".\nFüzulidə yaşı 100-dən yuxarı olan 3 seçici var\n84 saylı Füzuli seçki dairəsi üzrə 46 min 85 seçici qeydə alınıb. Bu barədə Sputnik Azərbaycan-a Dairə Seçki Komissiyasının (DSK) sədri Ramiz Teymurov məlumat verib.\nOnun sözlərinə görə, seçicilərdən 827 nəfəri ilk dəfə səs verən gənclərdir ki, onlardan da 305-nin 18 yaşı bu il tamam olub: "Seçicilərin 1589 nəfəri 80-100 yaş arasında, 3 seçicinin yaşı isə 100-dən yuxarıdır".\n"22 saylı seçki məntəqəsində qeydə alınmış 1910-cu il təvəllüdlü Surxay Abbasov rayonun ən yaşlı seçicisidir" — Teymurov vurğulayıb.\nİki rayonda 86 min seçici səs verəcək\nBu gün keçirilən prezident seçkilərində Balakən və Qax rayonlarının sakinlərinin səs verməsi üçün hər cür şərait yaradılıb. 109 saylı Balakən Seçki Dairəsindən Sputnik Azərbaycan-a verilən məlumata görə, Dairənin ərazisində 39 məntəqə yaradılıb, 8 məntəqədə isə veb-kameralar quraşdırılıb.\n"43666 nəfər seçici qeydiyyata alınıb. Bunlardan 852 nəfəri ilk dəfə səs verəcək. Fiziki qüsurlu şəxslər üçün 4 məntəqədə panduslar quraşdırılıb" — Dairədən bildirilib.\n112 saylı Qax Seçki Dairəsində isə, 58 məntəqədə 42602 nəfər səsvermədə iştirak edəcək. 881 nəfər ilk dəfə səs verəcək. Fiziki qüsurlu şəxslər üçün 7 məntəqədə panduslar yaradılıb. Bu rayonda da 8 məntəqədə veb-kameralar quraşdırılıb.


Romalılara 7 | Onliayn Müqəddəs Kitab | Yeni dünya tərcüməsi (1984)\nOnlayn Müqəddəs Kitab | MÜQƏDDƏS YAZILARIN YENİ DÜNYA TƏRCÜMƏSİ (1984 BURAXILIŞI)\n7 Qardaşlar, (Qanunu bilənlərə müraciət edirəm) məgər bilmirsiniz ki, insan sağ ikən Qanun onun üzərində ağalıq edir?\n2 Misal üçün, ər sağ ikən ərli qadın qanunla ona bağlıdır. İşdir əgər əri ölsə, o, ərinin qanunundan azad edilir.\n3 Buna görə də o, əri sağ ikən başqa kişinin arvadı olsaydı, zinakar hesab edilərdi. Ancaq əri ölsə, qadın onun qanunundan azaddır və başqa kişiyə ərə gedəndə artıq zinakar olmur.\n4 Qardaşlarım, siz də Məsihin bədəni vasitəsilə Qanun üçün öldünüz ki, başqasına — ölüb dirilən şəxsə məxsus olasınız və biz birlikdə Allaha bar gətirək.\n5 Biz bədənimizin istəkləri ilə yaşayanda Qanunun oyatdığı günahlı ehtiraslar üzvlərimizdə fəaliyyət göstərirdi və biz ölümə aparan bar gətirirdik.\n6 İndi isə biz Qanuna tabelikdən azad edilmişik və bizi bərk-bərk tutub-saxlayan Qanun üçün ölmüşük. Beləcə, əvvəllər olduğu kimi, yazılı qanunlar toplusu ilə yox, ruh vasitəsilə yeni mənada Allahın qulu olmuşuq.\n7 Bəs onda nə deyək? Yoxsa Qanun qüsurludur? Yox, yenə də yox! Qanun olmasaydı, mən günahın nə olduğunu bilməzdim. Misal üçün, Qanun: «Başqasının malına tamah salma», — deməsəydi, mən tamahkarlığın nə olduğunu bilməzdim.\n8 Ancaq günah əmrdən güc alıb məndə hər cür tamahkarlıq oyatdı, çünki qanun olmayanda günah da ölü idi.\n9 Əslinə qalsa, mən bir vaxtlar, qanun olmayanda, sağ idim, ancaq əmr ortaya çıxanda günah dirildi, mən isə öldüm\n10 və dərk etdim ki, həyata aparmaq üçün verilmiş əmr ölümə aparır.\n11 Çünki günah əmrdən güc alıb məni tovladı və əmr vasitəsilə öldürdü.\n12 Beləliklə, Qanun müqəddəsdir, əmr də müqəddəs, saleh və faydalıdır.\n13 Onda elə çıxır ki, əslində faydalı olan bir şey mənə ölüm gətirdi? Qətiyyən yox! Ölümü günah gətirdi və beləcə, əslində faydalı olan bir şey vasitəsilə günahın mənə ölüm gətirdiyi göründü və günah əmr vasitəsilə daha da ağırlaşdı.\n14 Biz bilirik ki, Qanunu Allah* verib, mən isə günaha satılmış adi insanam.\n15 Nə etdiyimi özüm də anlamıram. Ürəyim istəyən şeyi etmirəm, amma nifrət etdiyim şeyləri edirəm.\n16 Əgər istəmədiyim şeyi edirəmsə, boynuma alıram ki, Qanun üstündür.\n17 Deməli, bunu artıq mən yox, daxilimdə yaşayan günah edir.\n18 Bilirəm ki, daxilimdə, yəni bədənimdə yaxşı bir şey yoxdur. Yaxşı işi görmək həvəsim var, ancaq bu yaxşı işi görə bilmirəm.\n19 Ürəyim istəyən yaxşı şeyi etmirəm, lakin istəmədiyim pis şeyi dönə-dönə edirəm.\n20 Əgər istəmədiyim şeyi edirəmsə, bunu mən yox, daxilimdə yaşayan günah edir.\n21 Beləliklə, özümlə bağlı belə bir qanunauyğunluğu müşahidə edirəm: düzgün iş görmək istəyəndə pislik başımın üstünü kəsdirir.\n22 Daxili varlığımla Allahın Qanunundan həzz alıram.\n23 Amma üzvlərimdə ağlımın qanunu ilə döyüşən başqa bir qanun görürəm. O, məni üzvlərimdə yaşayan günah qanununun əsiri edir.\n24 Necə də yazıq adamam! Ölümə mübtəla olan bu bədəndən məni kim xilas edəcək?\n25 Allahımız! Ona Ağamız İsa Məsih vasitəsilə şükürlər olsun! Beləliklə, ağlımla Allahın Qanununun, bədənimlə isə günah qanununun quluyam.\n^ Hərfən «Qanun ruhanidir»


Günün hədisi: Peyğəmbəri-Əkrəmin (s) ibadəti\n20 Noyabr 2020 09:00\nAyişədən belə nəql olunur:\nإنَّ نَبِيَّ اللّهِ (ص) كانَ يَقومُ مِنَ اللَّيلِ حَتّى تَتَفَطَّرَ قَدَماهُ، فَقُلتُ: لِمَ تَصنَعُ هذا يا رَسولَ اللّهِ وقَد غَفَرَ اللّهُ لَكَ ما تَقَدَّمَ مِن ذَنبِكَ وما تَأَخَّرَ؟ قالَ: أفَلا اُحِبُّ أن أكونَ عَبدًا شَكورًا؟!\n“Həqiqətən, Peyğəmbər (s) gecələr (ibadətdə) o qədər ayaqüstə durardı ki, hər iki ayağı şişərdi. Deyərdim: “Ey Allahın Rəsulu, Allah sənin keçmiş və gələcək günahlarını bağışladığı halda, nə üçün belə edirsən?” Həzrət buyurdu: “Şükür edən bəndə olmaq istəməyimmi?”\n“Səhihi-Buxari”, c.4, səh.1830, hədis 4557.\nTeqlər : #Günün,#hədisi:,#PeyğəmbəriƏkrəmin,#(s),#ibadəti,\nGünün hədisi: İnsanı yaxşılığa doğru aparan əməl


21 dekabr 1923 - Məşhur müğənni, Xalq artisti Tükəzban İsmayılova anadan olub...\n21 dekabr 1913 - Şair, tərcüməçi Ələkbər Ziyatay (Ələkbər Həsən oğlu Cəfərov, 1913 - 2.7.1982) Gəncədə doğulub. Bir çox şeirlərinə mahnılar bəstələnib. Homerin «Odisseya», Lope de Veqanın «Nə yardan doyur, nə əldən qoyur», A.Qriboyedovun «Ağıldan bəla» və s. əsərləri dilimizə tərcümə edib.\n21 dekabr 1916 - Yazıçı, Əməkdar mədəniyyət işçisi Süleyman Vəli oğlu Vəliyev (1916 – 7.3.1996) Bakının Ramana kəndində doğulub. “Mübahisəli şəhər”, “Daşlı bulaq”, “Düyünlər” romanlarının müəllifidir. Rus ədəbiyyatından tərcümələr edib. "Şor cüllütü" povesti əsasında “Qara gölün cəngavərləri” bədii filmi çəkilib.\n21 dekabr 1922 – Ədəbiyyatşünas, professor, yazıçı, Əməkdar elm xadimi Kamran Dadaş oğlu Məmmədov (1922 - 6.4.1989) аnаdаn оlub. "Qasım bəy Zakir", "Nəcəf bəy Vəzirov", "XIX əsr Azərbaycan şeirində satıra", "Yusif Vəzir Çəmənzəminli" və s. monoqrafiyaların müəllifidir.\n21 dekabr 1923 - Məşhur müğənni, Xalq artisti Tükəzban Məhərrəm qızı İsmayılova (1923 - 24.3.2008) anadan olub. Bir çox xarici ölkələrdə qastrollarda Azərbaycan musiqisini təbliğ edib. İfaçılıqla yanaşı, pedaqoji fəaliyyət göstərib. "Şöhrət" ordeni ilə təltif edilib.\n21 dekabr 1927 - Tanınmış heykəltəraş, Xalq rəssamı, Azərbaycan Milli Elmlər Akademiyasının akademiki Ömər Həsən oğlu Eldarov Dağıstan Muxtar Respublikasının (Rusiya) Dərbənd şəhərində anadan olub. Ulu öndər Heydər Əliyev, Üzeyir Hacıbəyli, Hüseyn Cavid, Xurşidbanu Natəvan, İbn Sina (Düşənbə) və başqa görkəmli şəxsiyyətlərin memorial abidələrinin, heykəllərinin müəllifidir. Milli Məclisin deputatı (1995-2000) olub. Azərbaycan Rəssamlıq Akademiyasının rektorudur.\n21 dekabr 1639 - Görkəmli fransız dramaturqu Jan Rasin (Jean-Baptiste Racine; 1639 - 21.4.1699) anadan olub. “İfigeniya”, “Fedra” kimi dramları dünyanın bir çox teatrlarında səhnəyə qoyulub.\n21 dekabr 1804 - İngilis yazıçısı, “sosial roman”ın tanınmış nümayəndələrindən biri Bencamin Dizraeli (Benjamin Disraeli, 1804 - 19.4.1881) anadan olub. Yazıçı həm də dövlət xadimi, 1868-1880-ci illərdə Böyük Britaniyanın baş naziri olub.\n21 dekabr 1840 - Görkəmli türk şairi və yazıçısı, jurnalist və teatr xadimi Namiq Kamal (1840 - 2.12.1888) anadan olub. Əsərləri: “İntibah”, “Cezmi”, “Cəlaləddin”, “Şah”, “Vətən yaxud Silistre” və s.\n21 dekabr 1900 - Rus dramaturqu Vsevolod Vitalyeviç Vişnevski (1900-1951) anadan olub. Oktyabr inqilabı və sosializmdən bəhs edən pyesləri uzun illər sovet teatrında səhnəyə qoyulub.\n21 dekabr 1917 - Məşhur alman yazıçısı, ədəbiyyat üzrə Nobel mükafatı (1972) laureatı Henrix Böll (Heinrich Theodor Böll, 1917 - 16.7.1985) anadan olub. Əsərləri: “Saat onun yarısında bilyard”, “Klounun gözü ilə”, “Xanımla qrup portreti”, “Mələk susurdu”, “Əsgər mirası” və s.\n21 dekabr 1937 - Amerika aktrisası, yazıçı, prodüser Ceyn Fonda (Jane Seymour Fonda) anadan olub.\n21 dekabr 1948 - Amerika aktyoru və prodüseri Semyuel Cekson (Samuel Leroy Jackson) anadan olub. Filmləri: “Kriminial qiraət”, “Yura dövrünün parkı” və s.


Gürcüstan Prezidenti maaşından imtina edib – XəbərAl.Az\nürcüstan Prezidenti Salome Zurabişviliəməkhaqqından imtina edib.\nXəbərAl.az-ın verdiyi xəbərə görə, bu barədə dövlət başçısı keçirdiyi mətbuat konfransında bildirib.\nO, Fransadan təqaüd aldığını və maaşını xüsusi fonda köçürəcəyini deyib: “Prezident Fondu ləğv olunduğundan xeyriyyəçiliyə dəstək verilməlidir. Prezident bu cür təşəbbüslərin bir növ himayəçisi olmalıdır. Buna görə də qərara aldım ki, mənim himayəm altında və ictimai şəxslərin köməyi ilə fond yaradılsın. İlk növbədə, mən əməkhaqqımı həmin Fonda köçürəcəyəm. Ümid edirəm ki, məndən sonra digərləri də bu addımı atacaq”.\nPolşanın Katovitsa şəhərində Ümumdünya Şəhər Forumunun (WUF11) XI sessiyasının bayraq qaldırma mərasimi keçirilib. Forumun rəsmi açılışı sabah baş tutacaq. “Report”un Katovitsedən olan müxbirinin verdiyi məlumata görə, Ümumdünya Şəhər Forumu iyunun 26-dan 30-dək Katovitsa şəhərinin tarixi hissəsində yerləşən Beynəlxalq Konfrans Mərkəzində keçiriləcək. Beynəlxalq konfransda əsas diqqət şəhərlərin inkişafına yönəlib. Bu il forumun proqramına müharibədən sonra şəhərlərin […]


Bir Şəhid babasının ayaqqabısı – Analitik informasiya portalı\n09.08.2012 23:52 26.10.2020 16:12 Yenises.ru\t0 Şərh\nDünyanın min dürlü halından yazır, problemləri gündəmə gətirir adıyla, bəlkə də daha çox adımızın gündəmə daşınması qayğısına qalırıq. Dünən facebook-da tələbə yoldaşım bir status yazmışdı. Özünə baş redaktor deyən sayt rəhbərlərinə sərlövhədə səhv etməyi irad tuturdu. Moskvada qəzet açıb, sonra onu internet məkanına daşımaqda məqsədim nə qazanc olub, nə də özümə baş redaktor dedirtmək istəyi. O statusu ona görə misal gətridim ki, bəzən mən də belə səhvlərə yol verirəm. Amma saytı sadəcə bir həvəskar təcrübəsi kimi işlətdiyimi nəzərə alın desəm də, belə səhvlərə yol vermək iddiamızla tərs mütənasib olduğu üçün onun dediyini haqlı qəbul edirəm. Təbii ki, öz adıma.\nBu dünyada hər başarının bir insan əməyindən keçməsiylə yanaşı, başqa təkanlarla da yüksələcəyini çoxdan fərq etdiyimdən, sadəcə gücüm çatan qədər içimin ağrısını, yanğısını dinləndirmişəm yazılarımla.\nBu da mənim rahatlandığım, bir az olsa acısını paylaşıb, yananların yanğısına azacıq su səpməklə özümü sakitləşdirdiyim yer olub. Amma bəzən bir acıya göz yaşıyla yuyulub təmizlənmiş nəmli, qəmli sözlə də təsəlli olmaq olmur. Adamın içindəki yanğını sakitləşdirməyə sözun gücü çatmır, çox vaxt.\nBu şəkildəki ayaqqabıların sahibinə deyə bilməyəcəyim söz kimi. Türkiyədə bu gün şəhid olan əsgərin əkinçi atasının ayaqqabısıdır bu. Yıldırım Kuzucuların atası Kazım kişinin. Ayaqqabısının halına ağlanacaq bu adama bir də oğul acısı yaşadan, dünya!\nDeyirlər -“Dost başa baxar, düşmən ayağa”. Dostu bu ayaqqabıların sahibinin ayağına baxmağa vadar edən də düşməndir.\nBu gün Türkiyədə torpağa verilən şəhid Yıldırım Kuzucuların atası Kazım kişinin ayağındakı ayaqqabılar! Qəhrəman oğul böyütdüyü uçün millətinə qurur yaşadan babaya utanc gətirən ayyaqabı! İqtisadiyyatı dünya iqtisadiyyatına meydan oxuyan Türkiyədə sinəsini düşmənə sipər edən oğul yetişdirən şəhid babasının ayaqqabısı!\nDili olsa da, o ayyaqabı sahibinin nələr çəkdiyi anlatsa. Geyilməkdən üzülən ayaqqabı dilsiz də anladır. Rəngsiz, solğun, nimdaş üzü ilə. Hələ hər şeyin onun üzü kimi beləcə yirtıq-sökuk olduğunu göstərir.\nDünyaya meydan oxumaqla deyil, sənin dünyaya meydan oxumağına dil verən, “Şəhidlər ölməz” dediyin Vətənində bir də o gəncin babasının cırıq ayaqqabısına, kasıb komasına bax! Qapısına bayraq asanda kasıb olduğu uçun utanan, oturmaq üçün sənin altına verməyə bir kətil tapmayan vətəndaşına bax!\nO acınacaqlı ailələrinin hamısının durumunu bax beləcə acınacaqlı gördüm. Müharibələr bir gerçəkliyi ortaya qoydu. Hər şəhid ailəsininin evini kasıb, ana-babasını isə fağır! Bunu görmək gənc yaşında torpağa verilən gəncin acısının üstünə acı gətirəndir.\nTorpaq ayağında bir cüt ayaqqabı tapmayan kasıb balasınındırmı? Vətəni qorumaq onlarınmı alın yazısıdır? Onların qoruduğu vətəndə arxalarında qoyduğu ailəsi belə zillətlə yaşayırsa …\nBu vətənin nemətləri, sərvətləri ilə bəslənib, özəl məktəblərdə oxuyub, özəl dayələri başlarında pərvanə olan, xarici ölkələrdə təhsil alanların babalarının ayaqqabısı ilə müqayisə edin bir də bu ayaqqabını.\n← “Azadlıq, ya Ölüm””-belədir seçim”\nYenidən sevilmək istə! →\n10.02.2015 12:38 26.10.2020 16:11 Yenises.ru\t0\n21.03.2013 17:16 26.10.2020 16:12 Yenises.ru\t0


Tarix: 30/10/13 Azərbaycanın onlayn ödəmə portalının istifadəçilərinin sayı artıb\n“Hesab.az” onlayn ödəmə portalının istifadəçilərinin sayı sürətlə artmaqda davam edir.\nTarix: 30/10/13 Gənclərə internet vasitəsilə pul qazanmağın yolları öyrədilir\nAzərbaycanın cənubunda “Sosial şəbəkələrdən səmərəli istifadə və internet sahibkarlığına dəstək” layihəsinin icrasına başlanıb. Layihə ölkənin cənub bölgəsində 5 rayonu əhatə edir.\nTarix: 30/10/13 Salam Əliyev: “Sağlamlıq imkanı məhdud insanlara yeni qəbul olunmuş qanunlar distant yolla izah olunur”\n“Xüsusi Qayğıya Ehtiyacı olan uşaqlara Dəstək” İctimai Birliyinin Azərbaycan Respublikasının Prezidenti yanında Qeyri-Hökumət Təşkilatlarına Dövlət Dəstəyi Şurasının maliyyə dəstəyilə “Sağlamlıq imkanı məhdud insanların sosiallaşması, cəmiyyətə inteqrasiyası istiqamətində tədbirlərin təşkili və əhalinin bu sahədə yeni qəbul olunmuş qanunlar haqda maarifləndirilməsi” layihəsi davam edir.\nTarix: 30/10/13 “LinkedIn”in göstəriciləri qənaətbəxş deyil\n“LinkedIn” peşəkar sosial şəbəkəsi hesab edir ki, cari rübdə onun gəliri istifadəçi bazasının artımında qeydə alınan ləngimə və reklam fəallığının azalmasına görə analitiklərin gözləntilərindən aşağı olacaq. Dördüncü rübdə mədaxil 415-420 milyon dollar təşkil edəcək, halbuki analitiklər bu göstəricini 439 milyon dollar səviyyəsində proqnozlaşdırırlar.\nTarix: 30/10/13 Hökumət Ödəniş Portalına qoşulan təşkilatların sayı artıb\nAzərbaycanın Hökumət Ödəniş Portalına (apus.az saytı) bir neçə yeni təşkilat qoşulub.\nTarix: 29/10/13 Rusiya əhalisinin üçdə ikisi İnternetdən asılıdır\nRusiya əhalisinin əksəriyyəti dostları ilə İnternet vasitəsilə əlaqə saxlamağa üstünlük verir. “МАСМИ” tədqiqat mərkəzinin sorğularına görə, respondentlərin 73%-i hətta yaxınları və dostlarının əhatəsində olarkən şəbəkəyə daxil olurlar.\nTarix: 29/10/13 ABŞ-da internet Avropa ölkələrindən daha bahadır\n“Open Technology Institute” (OTI) texnoloji proqram nümayəndələrinin keçirdiyi araşdırma müəyyən edib ki, ABŞ-da internet qiymətləri Avropa ölkələrində olduğundan bahadır və sürəti zəifdir.\nTarix: 28/10/13 Almaniyada daxili şəbəkə yaradıla bilər\nKansler Angela Merkel ABŞ tərəfindən izlənməsindən son dərəcə narahatdır və internet şəbəkəsinin lokal variantını yaratmağa hazırlaşır.\nTarix: 28/10/13 Məlumatların optik lif vasitəsilə uzaq məsafəyə ötürülməsində rekorda imza atılıb\nÇinin “ZTE” şirkəti və “China Telecom” operatoru aralıq gücləndiricilər və siqnalın çeviriciləri olmadan optik lifin köməyi ilə məlumatların uzaq məsafəyə ötürülməsi üzrə dünya rekorduna imza atıb.\nTarix: 28/10/13 Temza çayı “Google Street View” kartoqrafiya xidmətinə salınıb\nTemza çayı ilk dəfə olaraq “Google Street View” kartoqrafiya xidmətinə salınıb. Panorama görünüşü London limanının idarəçiliyinə məxsus Yantlet gəmisinin bortunda quraşdırılmış “Trekker” kamerasının köməyi ilə çəkilib.\nTarix: 28/10/13 Yeni “ABBYY FineReader Engine” azərbaycandilli mətnlərin lüğətli dəstəyi funksiyalarına malikdir\n“ABBYY®” şirkəti tərtibatçı-şirkətlərə mətnin, əlyazma rəmzlərin, işarələrin, ştrix-kodların optik tanınması və sənədlərin PDF-fayllara konvertasiyası funksiyasını əlavə etməyə imkan verən tərtibatçının alətləri versiyasını yaradıb. İlk dəfədir ki, şirkət “Windows”, “Linux” və “Mac” platformalarında istifadə edilə bilən yeni platforma formalaşdırıb.\nTarix: 28/10/13 Sosial şəbəkələrə mobil qurğularla daha çox daxil olurlar\n“Statista” şirkətinin araşdırmasına əsasən, ABŞ-da sosial şəbəkələrdə keçirilən vaxtın 65%-i mobil qurğuların payına düşür.\nTarix: 28/10/13 “Wikipedia”dan internetsiz də istifadə etmək mümkün olacaq\n“Wikimedia Foundation” fondu “Airtel” şirkəti ilə birgə layihə istifadəyə verib. Fondun rəsmi bloqunda yazılıb ki, söhbət “Wikipedia” ensiklopediyasından oflayn istifadə üçün ödənişsiz SMS xidmətindən gedir. Yeni xidmət “Wikipedia Zero” adlanır.\nTarix: 28/10/13 Naxçıvanın “Elektron hökumət” portalında 30-dan artıq dövlət orqanının elektron xidmətləri yerləşdirilib\nNaxçıvanın “Elektron hökumət” (e-hokumet.nmr.az) portalı vasitəsilə muxtar respublikanın 34 dövlət orqanının xidmətlərindən yararlanmaq mümkündür.\nTarix: 28/10/13 “Facebook” ənənəvi KİV-i sıxışdırır\n“Facebook” kütləvi informasiya vasitəsinə çevrilməklə xəbər saytlarını sıxışdırır.


Gəncə gəncləri sahibkarlıqla bağlı beynəlxalq layihədə - Yeni Gəncə\n“Gəncə Avropa Gənclər Paytaxtı 2016” İctimai Birliyinin əməkdaş olduğu “Joint Organization to Unite Rural Networks of Entrepreneurial Youth” layihəsi çərçivəsində keçirələcək beynəlxalq Erasmus+ proqramı üçün iştirakçıların ərizə qəbulu yekunlaşıb. Hazırda iştirakçıların seçimi prosesi davam edir.\nyenigence.com-a “Gəncə Avropa Gənclər Paytaxtı 2016” İctimai Birliyinin sədri Sevinc Məmmədova bildirib ki, 19-25 may 2019 – cu il tarixlərini əhatə edən təlim 8 təşkilatın əməkdaşlığı ilə Avropa Birliyi ölkələrindən İtaliya, Fransa, Polşa və Şərq Tərəfdaşlığı ölkələri Ukrayna, Azərbaycan ( Gəncə şəhəri və ətrafı) və Gürcüstandan sahibkarlıq bacarıqlarını inkişafetdirmək istəyən 21 gəncin iştirakı ilə həyata keçiriləcək.\nLayihənin məqsədi region gənclərinin özünü təsdiq etmək şansları az olduğundan aqrar sahədə onların biliklərini artırmaq və Avropa ölkələrinin təcrübələrinin mənimsənilməsidir.\nRegion gənclərinin məşğulluğu Şərq Tərəfdaşlığı ölkələrinin əsas mövzularındandır. Bu ölkələrdə gənc işsizliyini aradan qaldırmaq və davamlı sahibkarlıq potensialını inkişaf etdirmək üçün yaşıl iqtisadiyyatın davamlı inkişafına ehtiyac var. Məhz bunu nəzərə alan layihə gənclərin sahibkarlıq fəaliyyətinin inkişafına yönəlib. Layihənin yekun nəticəsi Ukrayna, Gürcüstan və Azərbaycanın Avropa Birliyi ilə iqtisadi əlaqələrinin inkişafına və Avropaya inteqrasiyasına kömək edəcək.


9 May “Qələbə günü” - Xəbərlər - İSMAYILLI RAYON Icra Hakimiyyəti\nTədbirdə Rayon İcra Hakimiyyətinin başçısı Mirdaməd Sadıqov, RİH-nin əməkdaşları, hüquq - mühafizə orqan işçiləri, veteranlar, ictimaiyyət nümayəndələri, idarə və müəssisə iştirak edirdilər.\nRİH-nin başçısı Mirdaməd Sadıqov çıxışında alman faşizmi üzərində tarixi qələbənin qazanılmasında Azərbaycan xalqının, o cümlədən ismayıllıların misilsiz xidmətləri olduğunu qeyd etdi. 1941-1945-ci illərdə 700 min nəfərə yaxın azərbaycanlının silaha sarılaraq faşizmə qarşı mübarizədə fədakarlıq göstərdiyi diqqətə çatdırıldı. Böyük Vətən müharibəsi adlandırılan həmin qanlı savaşda arxa cəbhənin əməkçiləridə misilsiz xidmətlər göstərmişlər.\nAbidə kompleksi üzərindəki çıxışında Müharibə, Əmək və Silahlı Qüvvələr Veteranları Təşkilatı rayon şöbəsinin sədri Abduləli Əliyev , bu gün Böyük Vətən Müharibəsi əlillərinə Azərbaycan Respublikasının Prezidenti cənab İlham Əliyev tərəfindən yüksək diqqət və qayğı göstərildiyi qeyd edildi.\nTədbirdə məktəblilərin hazırladıqları vətənpərvərlik ruhunda şeirlərin təqdimatı və rayon mədəniyyət mərkəzinin əməkdaşlarının hazırladıqları ədəbi – bədii kompozisiyası ilə davam etdirildi.


30 yanvar 1948(1948-01-30)\n8 oktyabr 2010 (62 yaşında)\nSəbinə Məmmədova (1998-2010)\nRafael Əhədzadə (2006)\nƏhədzadə Elxan Yahya oğlu — Azərbaycan müğənnisi, aktyoru, bir çox dramatik rolların məharətli ifaçısı, Azərbaycan Respublikasının əməkdar (1998) və xalq artisti (2006).\nAzərbaycanın Xalq Artisti Elxan Əhədzadə 30 yanvar 1948-ci ildə Bakıda musiqiçi ailəsində anadan olub. İlk sənət təhsilini 1967-ci ildə açılan C.Cabbarlı adına Kinostudiyanın "kino aktyoru" kursunda Adil İskəndərovun sinfində almışdır. 1969-cu ildə Rus Dram Teatrında aktyor kimi fəaliyyətə başlamış və bir çox tamaşalarda çıxış etmişdir. R.İbrahimbəyovun "Kto pridyot v polnoç" əsərində Makedon, "Solovyinnaya noç"da serjant Atayev və s. kimi rollar yaratmışdır. Ali təhsilini isə bir qədər gec, 24 yaşında başlayır. 1972-1977-ci illərdə İncəsənət İnstitutunun "Musiqili Komediya aktyoru" fakültəsini bitirib. Bu dövrdə Rəşid Behbudovun tələbəsi olmuşdur. 1972ci ildə universitetdə tanış olduğu bir xanımla ailə həyatı qurur və bu evlilikdən bir övladı dünyaya gəlir. Amma 2 il sonra - 1974-cü ildə bu evlilik bitir. Elə həmin ildən də Azərbaycan Dövlət Musiqili Komediya teatrında aktyor kimi çalışmışdır. R.Hacıyevin "Mama, ya jenyus" "Kavkazskaya plemyanitsa" və "Çelovek iz Lamançi" əsərlərində baş rolları ifa etmişdir. Sonralar bir müddət Rəşid Behbudovun "Mahnı Teatr"ında fəaliyyət göstərmişdir. Həmçinin bu müddət ərzində o kinostudiyada "Çətrimiz buludlardır" və "Üzü küləyə" filmlərində baş rollara çəkilmişdir. O, Opera Teatrının səhnəsində də bir çox yadda qalan obrazlar yaradıb. Ü.Hacıbəyovun "Leyli və Məcnun" əsərində Nofəl, C.Bizenin "Karmen" operasında Eskamin, R.Mustafayevin "Vaqif" operasında Şah Qacar, S.Ələsgərovun "Solğun çiçəklər"də Bəhram, C.Verdinin "Riqoletto" operasında Riqoletto, C.Rossininin "Sevilya bərbərin"də Fiqaro və s. kimi rollarda oynamışdır.\nMusiqili Komediya teatrında bir çox yaddaqalan obrazlar yaratmışdır. İ.Kalmanın "Nümunəvi qaraçı" operettasında Pali Rac, F.Leqarın "Şən dul qadın" operettasında Danil, S.Fərəcov, Ə.Əmirlinin "Səhnədə məhəbbət" operettasında Rüstəm, Q.Qarayevin "Çılğın Qaskoniyalı" əsərində Sirano və s. kimi rolları yüksək sənətkarlıqla ifa etmişdir. "Qorxma Mən Səninləyəm" filmin baş rolu üçün də namizəd olaraq göstərilsə də, bu rola Polad Bülbüloğlu seçilir.\n50 yaşında sənətkar özündən 28 yaş kiçik Səbinə Məmmədova ilə ikinci dəfə ailə həyatı qurur və bu evlilikdən Rəfael adlı bir oğlu dünyaya gəlir. Daha sonralar isə səhhəti ağırlaşdığından mədəsindən əməliyyat olunur və əməliyyat zamanı həkimlərin səhvi ucbatından hepatit C virusuna yoluxur. Virusun təsirindən səhhəti daha da pisləşsə də xəstəxanaya getməkdən imtina edir və 8 oktyabr 2010-cu il tarixində Bakı səhərində vəfat edir . Xalq artisti Xırdalan qəbiristanlığında dəfn edilmişdir.\n↑ Tanınmış müğənni Elxan Əhədzadə vəfat edib\nMənbə — "https://az.wikipedia.org/w/index.php?title=Elxan_Əhədzadə&oldid=5188315"\nBu səhifə sonuncu dəfə 18 iyun 2020 tarixində, saat 17:26-də redaktə edilib.


Heydər Əliyev Beynəlxalq Aeroportu növbəti dəfə postsovet məkanının ən yaxşı aeroportu seçilmişdir - Azerbaijan Airlines\n27 mart 2018-ci il, Bakı – Heydər Əliyev Beynəlxalq Aeroportu ardıcıl olaraq ikinci il hava limanı sənayesi üçün ən nüfuzlu qiymətləndirmə olan "Skytrax World Airport Awards" mükafatına layiq görülmüşdür. "Skytrax" mükafatının təntənəli təqdimat mərasimi Stokholmda (İsveç) keçirilmişdir.\nAzərbaycanın əsas hava limanı Rusiya və MDB ölkələrinin bütün aeroportları arasında göstərilən xidmət səviyyəsinə görə ən yaxşılar siyahısına yenidən başçılıq etmişdir. Bakının hava limanı artıq ikinci ildir ki, bu nominasiyada liderliyini qoruyur.\nBundan başqa, Heydər Əliyev Beynəlxalq Aeroportu hər il beş milyona kimi sərnişinə xidmət göstərən dünya aeroportları siyahısında üçüncü yeri tutmuşdur. Siyahıya London-Siti aeroportu başçılıq edir.\nDaha bir nüfuzlu nominasiyanı Heydər Əliyev Beynəlxalq Aeroportunun yeni aerovağzal kompleksi (Terminal 1) almışdır. Belə ki, o, dünyanın ən yaxşı terminallarının onluğuna daxil olmuşdur. Bu reytinqin lideri Londonun Hitrou hava limanı (Terminal 2) olmuşdur.\n“Skytrax” tərəfindən keçirilən və 550 hava limanı arasında sərnişinlərə xidmət və şəraiti qiymətləndirən hava limanlarının qlobal inspeksiyası dünya hava limanı sənayesi üçün keyfiyyət etalonu sayılır. İnspeksiya və mükafat hava limanının nəzarəti və müdaxiləsindən asılı deyil və buna görə də, hava limanının mükəmməllik və keyfiyyəti üzrə obyektiv göstəricidir. İnspeksiya dövründə "Skytrax" həmçinin 100 ölkədən 13,73 milyon sərnişin arasında sorğu keçirmişdir.


17 yaşında intihar etdiyi deyilən qızın bibisi: 'Bu, Allahın işi idi'\nCümə, 18 Sentyabr, 2020\nEv Cəmiyyət 17 yaşında intihar etdiyi deyilən qızın bibisi: ‘Bu, Allahın işi idi’\n17 yaşında intihar etdiyi deyilən qızın bibisi: ‘Bu, Allahın işi idi’\n02 Avqust 2019\nİyulun 30-da Zaqatalanın Əliabad qəsəbəsində 17 yaşlı Gülər İsmayılovanın intiharı ilə bağlı sosial mediada müzakirələr davam edir, hadisənin səbəbi ilə bağlı müxtəlif versiyalar səsləndirilir.\nİlkin rəsmi məlumatda gənc qızın intihara əl atmasının səbəblərinin bəlli olmadığı deyilir.\nSosial mediada yazılanlara görə, G.İsmayılova ali təhsil almaq istəyib, amma valideynləri onu özündən yaşda çox böyük kişiylə nişanlayıblar, avqustda toy olacaqmış. Bəzi məlumatlarda mərhumun başqasını sevdiyi deyilir.\nBibi: “Oğlanın səsini eşidəndə uçurdu, istəməmək söhbəti etməyib”\nG.İsmayılovanın bibisi Laləndə Hüseynova Azadlıq Radiosuna deyilənləri təkzib edib, intiharın səbəbi haqda konkret nəsə deməyib: “Vallah, elə şey yox idi. Bu, Allahın işi idi. Camaat cürbəcür söz çıxarır”.\nO, qızın, hələlik, nişanlanmadığını da qeyd edib: “İstəyən var idi, amma nişanlanmamışdı. Hələ qardaşım gələsi idi. Nə nişan? Hələ balanın 17 yaşı var idi”.\nL.Hüseynova gənc qızın təhsil almaq istəməsinə valideynlərinin əngəl olması haqda söylənilənləri də təkzib edir: “Qələt edirlər, bizi yandırıb tökməsinlər. Uşaq idi. Uçurdu, uçurdu. Oğlanı çox istəyirdi. Onun səsini eşidəndə uçurdu, istəməmək söhbəti etməyib bizimlə”.\nİcra başçısının müavini: “Ailə-məişət zəminində olub”\nZaqatala Rayon İcra Hakimiyyəti başçısının müavini Tofiq Əhmədov intiharın səbəbləri haqda danışmaq istəməsə də, onun ailə-məişət zəminində baş verdiyini bildirir. O, hüquq-mühafizə orqanları araşdırma apardığından bu haqda əlavə nəsə demək istəmir, “qanuni olmaz” deməklə kifayətlənir.\nL.Hüseynova isə ailədə hər hansı problem olmadığını söyləyir: “Anasından dondurma istəyib, anası da dondurma alıb. Söhbət ediblər. Evi rəngləyiblər. Elə şey yoxdur, yandırıb tökməyin bizi. Camaat cürbəcür söz danışacaq, əsası yoxdur”.\nMəktəbdən: “Diribaş qızıydı…”\nMərhumun təhsil aldığı Əliabad qəsəbəsi 1 saylı orta məktəbdə direktor və müəllimlər işdə olmadığından gözətçi Vüqar Haqverdiyevlə danışmalı oluruq. Gözətçi gənc qızı yaxşı tanıdıqlarını söyləyir. Onun sözlərinə görə, Gülər İsmayılova diribaş bir qız imiş.\n“Ona görə biz də intihar xəbərini eşidəndə çaşıb qaldıq. Diribaş idi, başqaları kimi utancaq, çəkingən deyildi, “jivoy” qız idi. Necə oxuduğunu deyə bilmərəm, müəllimlər danışa bilər. Deyirlər, atası Rusiyada işləyirmiş. Oxutmağa imkan olardı, istəsəydilər. Ancaq yenə deyirəm, niyə özünü asıb, biz məlumatsızıq”.\n“Yaxşı qız idi, nişanlanmışdı… Nə olub, necə olub bilmirəm”, – bunu da onunla eyni qəsəbədə yaşayan, məktəbin Gülşən adlı xadiməçi deyir.\nİcra başçısının müavini Tofiq Əhmədov 18 yaşı tamamlanmayan mərhumun nişanlanması və avqustda toyu olacağı barədə icra hakimiyyətinə məlumat daxil olmadığını qeyd edir:\n“Ola bilər, ailədə hansısa razılaşma olub. Amma rəsmi nikah və ya toyla bağlı müraciət daxil olmayıb”.\nSosial mediada erkən nikahlara göz yumulduğuna, etinasız yanaşıldığına görə rəsmi qurumlar günahlandırılır. İcra başçısının müavini isə həmin suçlamalarla bağlı bunları bildirir:\n“Dövlətin rəsmi qanunu var, nikah üçün müəyyən edilmiş yaş həddi var. Bu hadisədən qabaq biz bütün toyların qabağını almışıq, buna şərait yaratmamışıq. Zaqatala rayonunda, ümumiyyətlə, bu zonada erkən nikaha münasibət yaxşı deyil. Hansısa müraciət olanda da tam araşdırma aparılır. Mən bilirəm siz nəyi nəzərdə tutursunuz. İcra hakimiyyəti xüsusi hallarda nikahla bağlı qərar verə bilir, amma bunun hamısı 50-100 dəfə araşdırılandan sonra icazə verilir. Amma onların bizə müraciəti olmayıb”.\nO, icra hakimiyyətinin gərəkli addımlar atdığını qeyd edir: “Aidiyyəti üzrə komissiya da, digər qurumlar da, məktəb də, kənd ictimaiyyəti də tədbirlər görürlər, bu cür işlər nəzarətdə saxlanılır. Ailə-məişət zəminindədir. Hər insanı bilmək olmur, axı, nə cür olacaq, hansı qərar qəbul edəcək. Heç kim gözləmədiyi halda belə bir hadisə baş verib. Hüquq-mühafizə orqanları da, icra hakimiyyəti olaraq biz də o sahədə işimizi gücləndirmişik”.\nMehriban Zeynalova: “Valideynlər cəzalanmalıdır”\n“Təmiz Dünya” Qadınlara Yardım İctimai Birliyinin rəhbəri Mehriban Zeynalova bu hadisəylə bağlı bir neçə informasiya olduğunu desə də, qəti əmindir ki, ortada məcburiyyət məsələsi var. Onun sözlərinə görə, şəxsin iradəsi əleyhinə ona psixoloji, bəlkə də fiziki təzyiqlər nəticəsində valideynlər öz iradələrini yeritmək istəyiblər: “Şəxsin istəyi, seçim haqqı nəzərə alınmayıb. İstər təhsil almaqla bağlı olsun, istərsə də ərə getməklə”.\nM.Zeynalova hesab edir ki, məsələyə baxış köklü dəyişməlidir. O, indi həmin ailəyə hamının “övladını itirmiş valideyn kimi, faciə kimi” baxdığını, amma cinayətin sifarişçisinin də, icraçısının da valideyn olduğunu söyləyir: “Övlad itirmiş valideyn kimi yox, cinayət törətmiş valideyn kimi baxmayınca, bu məsələlər həllini tapmayacaq. Kənd sakinləri başsağlığına gedir, amma bir nəfər də həqiqəti demir. Hüquq-mühafizə orqanları da mütləq şəkildə stereotipləri qırağa qoyub, onları cinayət məsuliyyətinə cəlb etməlidir. Bu, bir görk olmalıdır. Valideyn övladın seçiminə müdaxilə edirsə, zor tətbiq edirsə, bu, cinayətdir. Ona görə də həmin valideynlər cəzalanmalıdır”.\nƏvvəlki məqalə“Neftçi” Rusiyanın “Arsenal”ını məğblub edərək Avroliqanın 3-cü mərhələsinə yüksəldi [video]\nNövbəti məqalədəNASA dünyadan altı dəfə böyük, yaşamaq üçün əlverişli planet kəşf edib\nSeymur Baycanın kitabı üçüncü dəfə nəşr olunub\nMüflis elan edilən Lider TV-yə dövlət büdcəsindən yarım milyon vəsait ayrılıb\nNidaçı fəal polis tərəfindən saxlanılıb, ‘Bandotdel’ə aparılıb\nVarlam Şalamov – “Düşərgədə mən nə gördüm və nəyi anladım”\nPərakəndə ticarətin 80 faizi Bakıda aparılır\nGəncə məhbusunun xanımı: ‘Ağrılardan huşunu itirir, müalicə etmirlər’\nSamir Şərifov: “Vergi Məcəlləsinə inqilabi dəyişikliklər edilib”


Bu günün HAVASI necə olacaq?\n09:17 22 Sentyabr 2018\nBu gün Bakıda və Abşeron yarımadasında hava şəraitinin dəyişkən buludlu olacağı, arabir tutulacağı, gündüz bəzi yerlərdə qısamüddətli yağış yağacağı ehtimalı var. Şimal küləyi gündüz mülayim cənub küləyi ilə əvəz olunacaq.\nEkologiya və Təbii Sərvətlər Nazirliyinin Milli Hidrometeorologiya Departamentindən Femida.az-a verilən məlumata görə, havanın temperaturunun Abşeron yarımadasında gecə 17-20, gündüz 25-28, Bakıda gecə 18-20, gündüz 25-27 dərəcə isti olacağı gözlənilir. Atmosfer təzyiqi normadan yüksək 765 mm civə sütunu, nisbi rütubət 65-75 faiz olacaq.\nAzərbaycanın rayonlarında gün ərzində bəzi yerlərdə şimşək çaxacağı, arabir yağış yağacağı gözlənilir. Ayrı-ayrı yerlərdə yağışın leysan xarakterli olacağı, dolu düşəcəyi ehtimalı var. Şərq küləyi əsəcək, gündüz bəzi yerlərdə arabir güclənəcək. Havanın temperaturu gecə 14-18, gündüz 25-30, dağlarda gecə 7-12, gündüz 14-17 dərəcə isti təşkil edəcək.


"Əmlakımı sığortalamaq istəmirlər" deyən mal sahiblərinə cavab\n12 dekabr, 2019 [10:48]\nHər dəfə yanğınlar baş verəndə əmlak sığortası məsələsi gündəmə gəlir və sonra unudulur.\nBakının iri tikinti materialları bazarındakı genişmiqyaslı yanğının əks sədası hələ unudulmayıb.\nİlkin hesablamaya əsasən, təxminən 5 hektar bazar ərazisinin 2 hektarı yanıb. Yanğınla bağlı müxtəlif ehtimallar sələndirildi,Ş siyasi don geyidirənlər də oldu, yol çəkilməsi ilə əlaqələndirənlər də. Bunların hamısı bir kənara. Orda işləyən sadə zəhmətkeşlərin olan – qalanını itirməsi isə o deməkdir ki, o sadə camaatın nə seçkiyə dəxli var, nə də yol çəkilərsə mülk sahibinin qazanıb- itirəcəklərinə. Bu obyektdəki dükan sahibləri o mağazaların sadəcə kirayəçilərdirlər və qurunun oduna yaş olaraq yanıblar.Adının çəkilməsini istəməyən mal sahiblərindən biri Bizimyol.info saytına bildirib ki, mülk sahibləri onların öz mağazalarını sığortalatmasına imkan verməyib bunu qadağan edib.\nMəsələyə sığorta üzrə ekspert Xəyal Məmmədxanlıdan aydınlıq gətirməsini istədik. Kİmsə sığorta edilməsinə qadağa tətbiq edə bilərmi?\n“Sizə verilən məlumatda yanlışlıq var. Sığortanı qadağan etdirə bilməzlər , qanun buna yol vermir, sadəcə sığorta şirkəti sığortalamaqdan imtina edə bilər. Bunun da öz səbəbləri var. Bəzi sahibkarlar istəyirlər mağazalarını, obyektlərini sığorta etdirsinlər. Amma şirkət sığorta etmir. Səbəb sadədir. Anbara vurulmuş malın real dəyəri sənədddə göstərilən dəyərlə üst –üstə düşmür. Vergidən yayınmaq məqsədilə. Sığorta şirkəti hadisə baş verəndə bu sənədlər əsasında ödəmələr həyata keçirir.\nMal sahibi vergidən yayınmaq üçün anbardakı malın dəyəri barədə düzgün məlumat vermir. Sabah hadisə baş versə sığorta şirkəti anbarda nə qədər mal olduğunu bilməlidir. Yanğın olanda deyir 100 minlik mal var. Amma vergilərə 5 min manatlıq mal göstərib. Ona görə də problem yaranır, sığorta şirkəti rəsmi qeyd edilməmiş malları sığortalamaq istəmir”.